Belanjawan 2023, bantu rakyat mendepani cabaran ekonomi

KUALA LUMPUR, 1 Mac- Belanjawan 2023 diyakini dapat membasmi kemiskinan tegar di negara ini. Timbalan Menteri Kewangan, Datuk Seri Ahmad Maslan percaya pendekatan dan pelaksanaan insiatif di bawah Belanjawan 2023 akan membantu rakyat mendepani cabaran ekonomi."Pun begitu perlu ada kesepaduan pelaksanaan, antaranya di peringkat daerah, pegawai daerah misalnya mengepalai apa yang dipanggil sebagai pembasmian kemiskinan."Ini kita panggil senarai E-Kasih dan daripada senarai itu kita ingin putihkan senarai yang berkenaan. Apabila putih, itu maksudnya tamatlah miskin tegar di daerah-daerah itu," katanya.

Beliau ditemui selepas menjadi tetamu Program Bicara Naratif terbitan RTM di Angkasapuri.Berhubung pendirian kerajaan tentang pengeluaran caruman Kumpulan Wang Simpanan Pekerja (KWSP), Ahmad Maslan sebaliknya menasihati rakyat supaya mengambil inisiatif lain."Berusaha dan berikhtiar kerana untuk menjadi usahawan kita letak RM40 bilion untuk perusahaan mikro kecil sederhana."Jadi kalau kita berniaga, kita boleh mengambil langkah lain selain hanya untuk mengeluarkan simpanan," jelas beliau.


CIMB untung bersih RM6.21 bilion

KUALA LUMPUR, 28 Februari- CIMB Group Holdings Bhd mencatat keuntungan bersih teras berjumlah RM6.21 bilion bagi tahun kewangan berakhir 31 Disember 2022.Prestasi kewangan kukuh itu antaranya disumbangkan pertumbuhan pinjaman dan pendapatan operasi lebih kukuh selain pengurusan kos yang ketat dan peruntukan lebih rendah.

Strategi itu juga turut menyumbang kepada pendapatan operasi yang meningkat 8 peratus tahun ke tahun kepada RM19.84 bilion.Sehubungan itu, Kumpulan mencadangkan dividen interim kedua tunai keseluruhan sebanyak 13 sen sesaham.Ini menjadikan jumlah dividen tahunan dicadangkan kepada 26 sen sesaham untuk nisbah pembayaran sebanyak 50.5 peratus berdasarkan keuntungan bersih yang dilaporkan.Sementara itu, momentum pertumbuhan pinjaman kasar kekal berterusan, meningkat 7.7 peratus tahun ke tahun didorong permintaan yang lebih kukuh merentas pasaran dan segmen utama.Manakala jumlah deposit meningkat sebanyak 4.6 peratus.


KUALA LUMPUR, 2 Mac- Ringgit diniagakan tinggi berbanding dolar AS pada sesi pembukaan urus niaga pagi ini dalam situasi yang menyaksikan petunjuk bercanggah daripada Amerika Syarikat mengenai inflasi dan kadar faedah, kata seorang penganalisis.Pada 9.00 pagi, mata wang tempatan menambah nilai kepada 4.4670/4745 berbanding dolar AS daripada 4.4710/4740 pada penutup Rabu.Data PMI Pembuatan ISM AS, satu lagi indikator inflasi, menambah sedikit kepada 47.7 mata pada Februari daripada 47.4 mata pada bulan sebelumnya tetapi masih di bawah 48.0 mata daripada anggaran konsensus.Ketua Ekonomi & Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata salah seorang pegawai (mengundi) Jawatankuasa Pasaran Terbuka Persekutuan (FOMC) AS, Neil Kashkari membayangkan beliau terbuka kepada kenaikan 25 mata asas (bps) atau 50 bps dalam mesyuarat yang akan datang pada bulan Mac.Begitu juga, pegawai (bukan mengundi) Raphel Bostic mencadangkan kadar dana Fed sepatutnya berada dalam julat 5.00 peratus hingga 5.25 peratus, dan tahap sebegitu perlu dikekalkan dengan baik sehingga 2024."Pendirian yang menjuruskan kepada kenaikan kadar faedah oleh para pegawai Rizab Persekutuan AS (Fed) terus menjadi tumpuan," katanya kepada Bernama.Justeru, Mohd Afzanizam mengunjurkan ringgit kekal dalam julat sempit berbanding dolar AS menjelang mesyuarat FOMC pada pertengahan Mac.

(Nilai ringgit terus meningkat berbanding dolar AS Pada sesi pembukaan dagangan)

Sementara itu, ringgit didagangkan lebih tinggi berbanding sekumpulan mata wang utama, kecuali berbanding euro, menyaksikan mata wang itu merosot kepada 4.7618/7698 daripada 4.7580/7612 semalam.Mata wang tempatan turut meningkat berbanding yen Jepun kepada 3.2783/2843 daripada 3.2916/2941 dan mengukuh berbanding pound Britain kepada 5.3693/3783 daripada 5.3956/3992 sebelum ini.Ringgit juga diniagakan lebih tinggi berbanding beberapa mata wang Asean.Ia menambah nilai berbanding dolar Singapura kepada 3.3256/3315 daripada 3.3333/3361 pada hari Rabu dan meningkat berbanding Thai baht untuk mencatatkan 12.8381/8652 daripada 12.8484/8637.Mata wang tempatan mengukuh sedikit berbanding peso Filipina pada 8.12/8.14 daripada 8.13/8.14 dan rupiah Indonesia pada 293.10/293.80 daripada 293.40/293.80 semalam. -BERNAMA


Niaga hadapan MSM ditutup rendah

KUALA LUMPUR, 28 Februari- Kontrak niaga hadapan minyak sawit mentah (MSM) di Bursa Malaysia Derivatives ditutup rendah hari ini berikutan penyusutan dalam pasaran minyak kacang soya di Lembaga Perdagangan Chicago (CBOT).

Peniaga minyak sawit David Ng berkata jangkaan pengeluaran MSM meningkat pada minggu-minggu akan datang turut memberi tekanan kepada penurunan harga. “Kami mengesan paras sokongan pada RM4,000 satu tan dan paras halangan pada RM4,350 satu tan,” katanya kepada Bernama.Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata, niaga hadapan olein sawit yang ditapis, diluntur dan dinyahbau (RBD) di Bursa Komoditi Dalian turut rendah pada waktu Asia.

“Dari segi destinasi eksport, negara-negara seperti China, Pakistan, Bangladesh, Amerika Syarikat, Timur Tengah dan Afrika - perlahan dalam aktiviti belian minyak sawit,” katanya.Pada penutup dagangan, kontrak Mac 2023 turun RM71 kepada RM4,113 satu tan, April 2023 berkurangan RM90 kepada RM4,129 satu tan dan Mei 2023 susut RM83 kepada RM4,142 satu tan.Jun 2023 merosot RM81 kepada RM4,127 satu tan, Julai 2023 turun RM73 kepada RM4,099 satu tan dan Ogos susut RM72 kepada RM4,058 satu tan.Jumlah dagangan meningkat kepada 53,704 lot daripada 52,590 lot pada Isnin manakala kepentingan terbuka naik kepada 165,551 kontrak daripada 165,425 kontrak sebelum ni.Harga MSM fizikal bagi Mac Selatan merosot RM60 kepada RM4,170 satu tan.- BERNAMA


Niaga hadapan emas ditutup tinggi

KUALA LUMPUR, 28 Febuari- Kontrak niaga hadapan emas di Bursa Malaysia Derivatives ditutup lebih tinggi hari ini.Bagaimanapun, jumlah dagangan hari ini adalah sifar.Kontrak niaga hadapan emas bagi bulan semerta Februari 2023 meningkat kepada US$1,810.20 setiap troy auns manakala Mac 2023 menokok kepada US$1,817.60 setiap troy auns.Kontrak April 2023, Mei 2023, Jun 2023 dan Ogos 2023 semuanya berada pada US$1,827.00 setiap troy auns.Harga emas fizikal berada pada US$1,818.65 setiap troy auns seperti yang dikeluarkan oleh Persatuan Pasaran Jongkong London bagi penetapan tengah hari pada 27 Feb 2023. -BERNAMA


Pelabur tumpu aset selamat, ringgit terus susut berbanding dolar AS

KUALA LUMPUR, 28 Februari - Ringgit terus menyusut berbanding dolar Amerika Syarikat (AS) pada akhir urus niaga hari ini ketika pelabur menumpukan aset selamat berikutan kebimbangan mengenai prospek kenaikan kadar faedah global.Pada pukul 6 petang, ringgit turun kepada 4.4850/4895 berbanding dolar AS daripada paras 4.4755/4805 yang dicatatkan pada akhir urus niaga semalam.Pengarah Urusan SPI Asset Management, Stephen Innes berkata unit tempatan itu terus bergelut diasak perkembangan mengenai kecenderungan Rizab Persekutuan AS (Fed) menaikkan kadar faedah yang sememangnya dijangkakan oleh pasaran.“Sekiranya data (ekonomi) AS kekal kukuh dan inflasi tinggi, ini akan memaksa pasaran untuk terus mengetengahkan andaian mengenai kenaikan kadar dana Fed melebihi enam peratus kadar yang boleh menyebabkan ringgit terus terjejas," katanya kepada Bernama.

Sementara itu, Peniaga ActivTrades, Anderson Alves berkata pelabur juga berkemungkinan memantau perkembangan berkaitan krisis Rusia-Ukraine ketika Setiausaha Perbendaharaan AS, Janet Yellen memberi amaran mengenai impak serius ke atas China jika terbukti menyalurkan bahan mentah kepada Moscow yang jelas mencabuli sekatan Washington.“Sebarang tindakan konkrit China menyokong Rusia boleh dilihat sebagai rasional yang kukuh dan boleh menjejaskan pendedahan dari Asia,” katanya.Dalam pada itu, ringgit diniagakan kebanyakannya rendah berbanding kelompok mata wang utama lain.Berbanding dolar Singapura, ringgit susut kepada 3.3247/3285 daripada 3.3162/3204 pada akhir urus niaga semalam, rendah berbanding euro kepada 4.7572/7620 daripada 4.7212/7265 dan turun berbanding pound Britain kepada 5.4152/4206 daripada 5.3576/3636, sebelum ini.Ringgit bagaimanapun meningkat berbanding yen Jepun kepada 3.2799/2835 daripada 3.2816/2855. -BERNAMA


Bursa Malaysia ditutup rendah

KUALA LUMPUR, 28 Februari- Bursa Malaysia mengakhiri hari dagangan terakhir pada bulan ini dengan penurunan kecil selepas indeks utama berada antara aliran peningkatan dan penurunan berikutan pelabur dilihat menjalankan dagangan secara berhati-hati menjelang pengumuman Indeks Pengurus Pembelian (PMI) Amerika Syarikat (AS) dan China.Pada 5.00 petang, petunjuk pasaran FTSE Bursa Malaysia KLCI (FBM KLCI) merosot 1.31 mata kepada 1,454.19 daripada 1,455.50 pada Isnin. Indeks dibuka tinggi 0.99 mata kepada 1,456.49 dan bergerak antara 1,452.43 dan 1,458.97 sepanjang hari.Suasana pasaran negatif dengan kaunter rugi mengatasi kaunter untung sebanyak 739 berbanding 255 manakala 307 kaunter tidak berubah, 946 tidak diniagakan dan 55 yang lain digantung.Jumlah dagangan, bagaimanapun, melonjak kepada 4.63 bilion unit bernilai RM3.95 bilion daripada 3.09 bilion unit bernilai RM2.19 bilion pada Isnin. Pelabur sedang menantikan data keyakinan pengguna AS, inventori borong dan PMI Chicago malam ini, serta PMI pembuatan pada Februari dan Caixin rasmi China yang dijadualkan pada Rabu, untuk petunjuk baharu mengenai trajektori ekonomi dua ekonomi terbesar dunia itu.Naib Presiden Penyelidikan Ekuiti Rakuten Trade Sdn Bhd Thong Pak Leng berkata FBM KLCI kekal dalam sentimen konsolidasi berikutan kekurangan hala tuju yang jelas dalam kalangan pelabur.“Indeks serantau utama turut berada dalam pola yang sama berikutan kebimbangan mengenai kenaikan kadar faedah AS yang terus menjejaskan sentimen serantau.“Selain itu, sentimen pelabur juga terjejas oleh ketegangan geopolitik yang meningkat, dengan hubungan AS-China menjadi ketidaktentuan yang dominan pada minda pelabur,” katanya kepada Bernama.Sentimen dalam pasaran ekuiti China menjadi tidak pasti mengenai pemulihan ekonomi republik itu, dengan pelabur kini beralih kepada pertemuan “dua sesi” di Beijing, China mulai 4 Mac dengan harapan kepada lebih banyak rangsangan dasar.Dalam kalangan saham wajaran tinggi, Tenaga Nasional merosot 27 sen kepada RM9.37, Petronas Dagangan berkurangan 96 sen kepada RM21.02, Maxis susut sembilan sen kepada RM3.91 manakala Sime Darby Plantation dan Dialog, masing-masing turun tujuh sen kepada RM4.23 dan RM2.25.CIMB naik tujuh sen kepada RM5.61 manakala Maybank meningkat lima sen kepada RM8.80.Bagi saham aktif, Velesto berkurangan 8.5 sen kepada 19 sen, Hartalega merosot lapan sen kepada RM1.47, Gamuda tidak berubah pada RM4.20 dan Pharmaniaga susut 17 sen kepada 27 sen.Di papan indeks, Indeks FBM Emas berkurangan 26.12 mata kepada 10,579.13, Indeks FBMT 100 merosot 6.68 mata kepada 10,271.46 dan Indeks FBM ACE jatuh 178.44 mata kepada 5,358.27.

Indeks FBM Emas Shariah berkurangan 62.35 mata kepada 10,797.67 dan Indeks FBM 70 menambah 2.14 mata kepada 13,436.63.Mengikut sektor, Indeks Perkhidmatan Kewangan naik 63.81 mata kepada 16,194.83, Indeks Tenaga merosot 46.37 mata kepada 843.57, Indeks Perladangan berkurangan 2.80 mata kepada 6,766.64 serta Indeks Produk Perindustrian dan Perkhidmatan susut 0.63 mata kepada 177.43. Jumlah dagangan Pasaran Utama melonjak kepada 3.56 bilion saham bernilai RM3.64 bilion daripada 1.89 bilion saham bernilai RM1.85 bilion pada Isnin.Jumlah dagangan waran berkurangan kepada 305.37 juta unit bernilai RM54.41 juta daripada 335.38 juta unit bernilai RM50.88 juta semalam. Jumlah dagangan Pasaran ACE merosot kepada 764.19 juta saham bernilai RM260.79 juta daripada 808.61 juta saham bernilai RM283.14 juta sebelum ini. Kaunter barangan pengguna dan perkhidmatan menyumbang 392.61 juta saham diniagakan di Pasaran Utama, produk perindustrian dan perkhidmatan (643.81 juta); pembinaan (264.81 juta); teknologi (459.05 juta); SPAC (sifar), perkhidmatan kewangan (120.21 juta); hartanah (166 juta); perladangan (40.20 juta); REIT (10.44 juta), dana tertutup (9,000); tenaga (874 juta); penjagaan kesihatan (410 juta); telekomunikasi dan media (60.58 juta); pengangkutan dan logistik (65.39 juta) dan utiliti (57.30 juta). -BERNAMA


Stesen minyak tanpa subsidi: KPDN sasar buka dua stesen dalam enam bulan

PUTRAJAYA, 28 Februari- Dua lagi stesen minyak petrol dan diesel tanpa subsidi akan dibuka di sempadan negara dalam tempoh enam bulan akan datang bagi membolehkan kenderaan pendaftaran asing mendapat bekalan bahan bakar.Setakat ini dua stesen seumpamanya yang beroperasi di Padang Besar dan Wang Kelian, Perlis mendapat sambutan baik walaupun harganya lebih mahal.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata lebih banyak stesen serupa akan dibuka di sempadan negara sekitar kawasan timur dan selatan."Kita akan terokai di pantai timur di sempadan kita dengan Thailand di utara Kelantan dan juga di selatan tanah air iaitu di Johor Bahru. "Jadi libat urus akan digandakan dan kita akan buat kajian kebolehlaksanaan untuk memastikan ia memberikan, mewujudkan peluang perniagaanlah yang penting kepada pemain-pemain industri," kata Salahuddin selepas Majlis Perhimpunan Bulanan dan Pelancaran Microsite Francais Malaysia di sini

(Datuk Seri Salahuddin pada majlis Perhimpunan Bulanan dan Pelancaran Microsite Francais Malaysia)


Sektor hartanah perlu rangsangan kerajaan

KUALA LUMPPUR, 28 Februari- Kadar permohonan dan kelulusan pembiayaan hartanah tahun ini dijangka menyederhana berbanding tahun lalu.Ia dipengaruhi dasar monetari yang ketat menerusi kenaikan Kadar Dasar Semalaman (OPR) sekaligus mempengaruhi pertumbuhan sektor perumahan tahun ini.

(Ketua Ahli Ekonomi Bank Islam, Firdaos Rosli)

Justeru Ketua Ahli Ekonomi Bank Islam, Firdaos Rosli menekankan respon kerajaan adalah penting demi merangsang permintaan menerusi inisiatif berkaitan."Kadar faedah di Amerika Syarikat juga mungkin akan mendatar dan meningkat lagi tahun ini menyebabkan sentimen pengguna agak lemah, respon kerajaan adalah penting kerana ia akan mencorakkan kadar pertumbuhan kdnk negara pada 2023," katanya.Sementara itu, Ketua Ekonomi Global, Juwai IQI Shan Saeed percaya sektor hartanah kekal berdaya tahan tahun ini, berdasarkan permintaan semasa. Bagaimanapun lebih banyak insentif diperlukan khususnya dari sudut pemilikan rumah, selain usaha membendung kenaikan kos bahan mentah oleh pemaju. "Dakwaan mengenai pasaran hartanah Malayia akan jatuh adalah tidak berasas. Ia hanya akan berlaku sekiranya harga tanah jatuh. Saya rasa kerajaan boleh memberikan insentif tetapi semua pemegang taruh perlu duduk bersama dan berbincang,"kata Ketua Ekonomi Global, Juwai IQI Shan Saeed, ketika ditemui pada Sidang Kemuncak Perumahan dan Hartanah 2023 anjuran KSI Strategic Research berlangsung di ibu negara.


Maybank catat keuntungan bersih RM8.23 bilion

KUALA LUMPUR, 28 Februari - Maybank mencatat keuntungan bersih sebanyak RM8.23 bilion bagi tahun kewangan berakhir 31 Disember 2022 berbanding RM8.10 bilion tahun lalu. Presiden Kumpulan dan Ketua Pegawai Eksekutif Maybank, Datuk Khairussaleh Ramli berkata prestasi cemerlang itu disumbangkan peningkatan dalam perkhidmatan kewangan komuniti kumpulannya dan perbankan korporat kumpulan serta pasaran global."Kami melihat apabila cukai makmur dikenakan pada tahun lepas, maka kita boleh menyaksikan keuntungan sebelum cukai tahun ke tahun telah meningkat 11.6 peratus pada tahun sebelumnya. Pendapatan tinggi pada peruntukan yang rendah, maka pendapatan operasi bersih meningkat 8.5 peratus," kata beliau pada sidang media prestasi kewangan Maybank bagi tahun 2022, di sini pada Isnin.

Keuntungan sebelum cukai PBT bagi tempoh sama melonjak 11.6 peratus kepada RM12.15 bilion berbanding RM10.89 bilion tahun sebelumnya.Manakala hasil meningkat kepada RM50.91 bilion berbanding RM45.96 bilion tahun kewangan 2021.


KUALA LUMPUR, 28 Februari- Pasaran getah Malaysia ditutup lebih tinggi hari ini berikutan kelemahan ringgit berbanding dolar US, kata seorang peniaga. Pada 5.00 petang, ringgit menyusut kepada 4.4860/4900 berbanding dolar US daripada 4.4755/4805 semalam.Katanya lagi, sentimen pasaran juga terjejas apabila pelabur menyesuaikan diri dengan jangkaan kenaikan kadar faedah yang lebih tinggi pada masa hadapan, berikutan kekurangan data ekonomi Amerika Syarikat (AS) yang positif baru-baru ini."Dilaporkan bahawa pesanan baharu bagi barangan modal pembuatan utama AS meningkat paling banyak dalam tempoh lima bulan pada Januari manakala penghantaran barangan teras pulih kembali, mencerminkan perbelanjaan perniagaan ke atas peralatan mula naik menjelang awal suku pertama," katanya kepada Bernama. Harga Lembaga Getah Malaysia (MRB) bagi SMR 20 naik 11 sen kepada 610 sen sekilogram, manakala lateks pukal bertambah tiga sen kepada 536.50 sen sekilogram. Pada 5.00 petang, harga penutup MRB untuk SMR 20 ialah 608 sen sekilogram, manakala lateks pukal berada pada 538.5 sen sekilogram. -BERNAMA

(Pasaran getah ditutup tinggi selepas ringgit melemah)


Kadar antara bank jangka pendek ditutup stabil susulan operasi BNM

KUALA LUMPUR, 28 Februari- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional meningkat menjadi RM41.70 bilion daripada RM35.17 bilion manakala mudah tunai dana Islam turun kepada RM23.62 bilion daripada RM32.62 bilion pagi tadi.Terdahulu, bank pusat itu mengadakan dua tender pasaran wang konvensional, satu tender repo berbalik, dan tiga tender Qard.Selain itu, ia turut mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4 petang, BNM menawarkan tender pasaran wang konvensional RM40.70 bilion dan tender pasaran wang murabahah RM23.60 bilion untuk wang sehari.Setakat 27 Feb 2023, Kadar Semalaman Islam Malaysia (MYOR-i) ialah pada 2.74 peratus.- BERNAMA


Nilai ringgit dibuka kukuh berbanding Dolar AS

KUALA LUMPUR, 28 Februari - Nilai ringgit melantun semula untuk dibuka tinggi berbanding dolar AS pada pagi urus niaga Selasa.Pada 9 pagi, mata wang tempatan menambah nilai kepada 4.4655/4710 berbanding dolar AS daripada penutupan Isnin pada 4.4755/4805.Pengarah Urusan SPI Asset Management Stephen Innes berkata kemerosotan dolar AS diburukkan lagi oleh penurunan ketara data barangan tahan lama AS daripada jangkaan sebanyak 4.5 peratus bulan lepas."Laporan itu menjejaskan sebahagian daripada langkah menaikkan kadar faedah AS. Namun begitu, para pelabur tempatan masih menjangkakan pemulihan yang menggalakkan dalam data aktiviti China yang akan dikeluarkan esok,” katanya kepada Bernama.Sementara itu, ringgit diniagakan bercampur-campur berbanding sekumpulan mata wang utama.Mata wang tempatan mengukuh berbanding yen Jepun kepada 3.2786/2829 daripada 3.2816/2855 pada penutup Isnin dan meningkat berbanding dolar Singapura kepada 3.3144/3190 daripada 3.3162/3204 sebelumnya.Bagaimanapun, ringgit menyusut nilai berbanding euro kepada 4.7374/7433 daripada 4.7212/7265 semalam dan turun berbanding pound Britain kepada 5.3858/3925 daripada 5.3576/3636. - BERNAMA


KUALA LUMPUR, 28 Februari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives kebanyakannya diniagakan rendah pada tengah hari ini.Pada rehat tengah hari, Februari 2023 naik 0.5 mata kepada 1,457.0 namun Mac 2023 susut 7.0 mata kepada 1,438.0; Jun 2023 turun 7.5 mata kepada 1,435.0 dan September 2023 berkurangan 4.5 mata pada 1,428.5.Jumlah dagangan sebanyak 7,460 lot manakala kepentingan terbuka berjumlah 39,229 kontrak.Selain itu, indeks penanda aras FBM KLCI susut 1.44 mata kepada 1,454.06 setakat tengah hari ini daripada 1,455.50 pada akhir dagangan Isnin. -BERNAMA

(Niaga hadapan FBM KLCI kebanyakannya rendah setakat tengah hari)


Niaga hadapan KLIBOR dibuka tanpa catat dagangan pagi ini

KUALA LUMPUR, 28 Februari- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pagi ini.

Pada pukul 9.21 pagi, kontrak bulan semerta Mac 2023, April 2023, Mei 2023 dan Jun 2023 semuanya kekal terikat pada 97.23.Kedua-dua jumlah dagangan dan kepentingan terbuka masih sifar. -BERNAMA


Niaga hadapan emas tempatan ditutup rendah

KUALA LUMPUR, 27 Februari - Kontrak niaga hadapan emas di Bursa Malaysia Derivatives ditutup rendah pada Isnin berikutan dolar AS yang lebih kukuh.Sejumlah 73 lot emas diniagakan di pasaran tempatan hari ini. Kontrak niaga hadapan emas untuk bulan semerta Februari 2023 turun kepada US$1,809.70 setiap troy auns manakala Mac 2023 susut kepada US$1,815.90 setiap troy auns.Kontrak April 2023, Mei 2023, Jun 2023 dan Ogos 2023, semuanya berada pada US$1,825.30 setiap troy auns.

Harga emas fizikal berada pada US$1,810.95 setiap troy auns seperti yang dikeluarkan oleh London Bullion Market Association bagi penetapan tengah hari pada 24 Februari 2023. - BERNAMA


Sokong penuh pelaksanaan Payung Rahmah, bantu kurangkan beban rakyat

KUALA LUMPUR, 27 Februari- Kementerian Kewangan gembira dan menyokong penuh pelaksanaan program Payung Rahmah yang membantu mengurangkan beban rakyat. Ketua Setiausaha Perbendaharaan Kementerian Kewangan, Datuk Johan Mahmood berkata Sumbangan Tunai Rahmah (STR) dalam Belanjawan 2023 juga merupakan usaha untuk terus membantu meminimumkan kos sara hidup golongan B40 dan miskin tegar."Kami komited untuk berbelanja hampir RM8 bilion bagi Sumbangan Tunai Rahmah. "Sumbangan Tunai Rahmah ini selalu dikatakan untuk golongan B40. Sumbangan ini sebenarnya akan memberi manfaat kepada 12 juta penerima," katanya.

Beliau berkata demikian dalam ucapan perasmian Debat Pasca Bajet 2023, di sini hari ini.Selain itu, Johan menyatakan pentadbiran Kerajaan Perpaduan bersifat efisien dan telus. Buktinya, kerajaan mampu menjimatkan hampir RM3 bilion melalui tender semula projek rundingan langsung yang lalu.


Keuntungan bersih FGV meningkat kepada RM1.32 bilion untuk tahun kewangan 2022

KUALA LUMPUR, 27 Februari- Keuntungan bersih FGV Holdings Berhad (FGV) meningkat kepada RM1.32 bilion bagi tahun kewangan berakhir 31 Disember 2022 daripada RM1.17 bilion tahun sebelumnya. Ketua Pegawai Eksekutif Kumpulan, Datuk Nazrul Mansor berkata peningkatan disumbangkan harga purata minyak sawit mentah, MSM yang lebih tinggi dan daya pengeluaran serta muatan tan lebih tinggi oleh sektor logistik. Pendapatan syarikat perladangan itu juga meningkat 31 peratus kepada RM25.56 bilion bagi tempoh sama berbanding RM19.57 bilion tahun sebelumnya."Jadi pembayaran dividen akhir sebanyak 11 sen sesaham yang baharu diluluskan."Jumlah pembayaran dividen sebanyak 15 sen sesaham bagi Tahun Kewangan 2022," katanya.

Beliau berkata demikian pada taklimat media prestasi kewangan FGV Holdings Bhd, di sini hari ini.Tambahnya, syarikat mencatatkan keuntungan operasinya sebanyak RM2.33 bilion, iaitu meningkat sebanyak 27 peratus berbanding tahun kewangan 2021.Ia merupakan pencapaian kewangan terbaiknya dengan keuntungan operasi tertinggi sejak ia disenaraikan pada 2012.


Niaga hadapan FBM KLCI ditutup tinggi

KUALA LUMPUR, 27 Februari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini.Pada penutup dagangan, Februari 2023 meningkat 1.5 mata kepada 1,456.5, Mac 2023 naik 4.0 mata kepada 1,445.0, Jun 2023 menambah 3.5 mata kepada 1,442.5 dan September 2023 menokok 2.0 mata kepada 1,433.0.Jumlah dagangan merosot kepada 17,488 lot daripada 47,704 lot pada Jumaat manakala kepentingan terbuka susut kepada 56,451 kontrak daripada 85,868 kontrak sebelumnya.  Pada 5 petang, petunjuk pasaran FBM KLCI turun 1.30 mata untuk ditutup kepada 1,455.50 daripada 1,456.80 pada Jumaat. -BERNAMA

(Niaga hadapan FBM KLCI ditutup tinggi)


KUALA LUMPUR, 27 Februari- Kadar antara bank jangka pendek ditutup stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM35.52 bilion daripada RM36.45 bilion manakala mudah tunai dana Islam turun kepada RM30.04 bilion daripada RM34.09 bilion pada pagi ini.Awal hari ini, bank pusat menjalankan dua tender pasaran wang konvensional, tiga tender repo berbalik dan tiga tender Qard.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, BNM menawarkan tender pasaran wang konvensional bernilai RM35.4 bilion dan tender pasaran wang Murabahah bernilai RM30.0 bilion, kedua-duanya untuk wang tiga hari.Setakat 24 Feb 2023, Kadar Semalaman Islam Malaysia (MYOR-i) berada pada 2.74 peratus.- BERNAMA


Ringgit dibuka rendah berbanding dolar AS ekoran hasil perbendaharaan AS yang tinggi

KUALA LUMPUR, 27 Februari - Nilai ringgit dibuka rendah berbanding dolar AS berikutan permintaan yang lebih baik untuk dolar AS selepas dirangsang oleh hasil AS yang kukuh, kata penganalisis.Pada 9 pagi, mata wang tempatan menyusut nilai kepada 4.4520/4565 berbanding dolar AS daripada penutup Jumaat lalu pada paras 4.4335/4370.Hasil 10 tahun AS dilaporkan meningkat sebanyak enam mata asas (bps) kepada 3.94 peratus sementara hasil dua tahun naik 12 mata asas kepada 4.81 peratus.Pengarah Urusan SPI Asset Management Stephen Innes berkata hasil AS yang lebih tinggi dan sentimen risiko yang tidak menentu akan memberi kesan negatif kepada ringgit."Perubahan sentimen berikutan laporan deflator Indeks Harga Perbelanjaan Penggunaan Peribadi (PCE) teras yang lebih kukuh daripada jangkaan, menambah kebimbangan mengenai keperluan untuk kadar terminal Rizab Persekutuan (Fed) yang lebih tinggi," katanya kepada Bernama.Sementara itu, ringgit diniagakan bercampur-campur berbanding sekumpulan mata wang utama.Mata wang tempatan mengukuh berbanding yen Jepun kepada 3.2670/2706 daripada 3.2804/2833 pada Jumaat lepas dan menambah nilai berbanding pound Britain kepada 5.3246/3300 daripada 5.3308/3350 sebelumnya.Nilai ringgt menyusut sedikit berbanding euro pada 4.6986/7034 daripada 4.6933/6970 dan jatuh berbanding dolar Singapura kepada 3.2990/3026 daripada 3.2970/3001 pada penutup Jumaat.- BERNAMA


KUALA LUMPUR, 27 Februari- Pasaran getah mengakhiri pergerakan rancak minggu lepas untuk ditutup rendah petang Isnin.Seorang peniaga berkata pasaran tempatan mengambil petunjuk daripada trend menurun beberapa pasaran hadapan serantau dan kerugian yang dialami dalam harga minyak mentah penanda aras.Selain itu, beliau menambah prestasi yang lebih lemah itu turut disebabkan terutamanya oleh kebimbangan yang semakin meningkat terhadap kenaikan kadar faedah Amerika Syarikat yang telah menjejaskan sentimen global.“Harga minyak susut kerana prospek eksport Rusia yang lebih rendah telah diimbangi oleh peningkatan inventori di AS serta kebimbangan terhadap aktiviti ekonomi global,” katanya.

(Pasaran getah Malaysia ditutup rendah, sentimen serantau turut lemah)

Sementara itu, niaga hadapan getah Jepun dilaporkan menguncup pada hari Isnin, mengambil petunjuk daripada kerugian yang dialami dalam pasaran Shanghai serta ekuiti domestik yang lemah, manakala yen yang lebih kukuh berbanding dolar AS menambah tekanan sedia ada.Namun begitu, kerugian selanjutnya dihadkan oleh kelemahan nilai ringgit dan sentimen yang lebih baik, didorong keyakinan terdapatnya tanda-tanda pemulihan selanjutnya ekonomi China.Harga Lembaga Getah Malaysia (LGM) bagi Getah Mutu Malaysia 20 (SMR 20) turun 12 sen kepada 601.5 sen sekilogram (kg), manakala lateks pukal susut tiga sen kepada 534.00 sen sekilogram.Pada 5.00 petang, harga penutup LGM untuk SMR 20 ialah pada 599.0 sen sekg sementara lateks pukal pada 533.5 sen sekilogram. -BERNAMA


Ambank semak semula unjuran hasil kerajaan

KUALA LUMPUR, 26 Februari- Ambank Economic Research telah menyemak semula unjuran hasil kerajaan tahun ini kepada RM291.5 bilion.Semakan semula berbanding anggaran sebelumnya sebanyak RM272.6 bilion, dibuat berdasarkan pengumuman Belanjawan 2023.

Menerusi nota penyelidikannya, Ambank Economic Research memaklumkan, hasil cukai akan menjadi penyumbang terbesar kepada hasil kerajaan, merangkumi 74.9 peratus.Manakala selebihnya merupakan hasil bukan cukai.Hasil cukai pendapatan petroleum dijangka lebih tinggi berbanding peruntukan sebelumnya, meningkat 12.7 peratus kepada RM18.2 bilion.Ia berdasarkan andaian harga minyak Brent pada AS$80 setong tahun ini. Jelas Ambank, sebagai ekonomi yang sedang membangun, masih ada keperluan untuk terus berbelanja untuk sektor pembangunan penting.Ini terutamanya dalam bidang pendidikan untuk merapatkan jurang kemahiran antara majikan dan pekerja. Selain perbelanjaan pembangunan untuk sektor penjagaan kesihatan memandangkan populasinya terus meningkat.


Pastikan hanya yang layak terima Sumbangan Tunai Rahmah

KUALA LUMPUR, 26 Februari- Sumbangan tunai yang dikreditkan terus kepada akaun penerima dapat mengelak ketirisan. Demikian dinyatakan penganalisis ekonomi, Prof. Madya Dr. Ida Yasin.Beliau berkata, pemberian Sumbangan Tunai Rahmah (STR) sehingga RM2,500 mampu memberi manfaat kepada isi rumah berpendapatan rendah. Namun, kerajaan perlu menyemak semula data penerima agar hanya mereka yang benar-benar layak menerima sumbangan tersebut."Sebab kadang-kadang yang dulu tidak masuk dalam kategori menerima sekarang mungkin dah termasuk, mungkin hilang pekerjaaan dan yang dahulu mungkin dapat bantuan ini tapi sekarang sudah ada pekerjaan yang lebih baik. Jadi saya fikir dari semasa ke semasa perlu disemak semula," tambah beliau.Jumaat lepas Perdana Menteri, Datuk Seri Anwar Ibrahim yang juga Menteri Kewangan ketika membentangkan Belanjawan 2023 mengumumkan bahawa isi rumah berpendapatan kurang RM2,500 layak menerima STR sehingga RM2,500.

(Prof. Madya Dr. Ida ketika ditemu bual berkata pastikan hanya yang layak terima Sumbangan Tunai Rahmah)


RUU Tanggungjawab Fiskal, amalan tadbir urus baik, beri isyarat positif kepada pelabur

KUALA LUMPUR, 25 Februari- Komitmen kerajaan untuk membentangkan Rang Undang-Undang (RUU) Tangggungjawab Fiskal (FRA) di Parlimen tahun ini, dilihat satu langkah tepat. Ketua Ekonomi dan Penyelidikan KWSP, Dr. Mohd Afzanizam Abdul Rashid yakin amalan tadbir urus kewangan yang baik mampu memberi isyarat positif kepada pelabur.Akta tersebut juga mampu mewujudkan kestabilan makroekonomi, selain mengawal paras hutang dan risiko fiskal negara."Pembentangan FRA ini memenuhi aspirasi tersebut dan kita tahu bahawa aspek berkaitan dengan tadbir urus yang telus perlu disemai dan dijadikan amalan yang berterusan."Ini untuk meyakinkan rakyat, para pelabur, peniaga bahawa setiap sumber yang dibelanjakan itu jelas tujuannya dan memberi 'outcome' yang diharapkan," katanya kepada RTM.

Akta Tanggungjawab Fiskal merangkumi had peratusan hutang kerajaan tidak melebihi 65 peratus dari Keluaran Dalam Negara Kasar (KDNK).Had siling hutang negara berbanding KDNK telah dinaikkan dua kali dari 55 peratus kepada 60 peratus semasa pandemik, seterusnya kepada 65 peratus kini.


GLC sambut baik pembentangan Belanjawan 2023, perkukuh pembangunan ekonomi negara

KUALA LUMPUR, 25 Februari- Syarikat berkaitan kerajaan (GLC) menyambut baik pembentangan Belanjawan 2023.Menerusi peruntukan RM150 juta, Khazanah Nasional Berhad berharap dapat memacu pembangunan projek hijau yang meningkatkan pasaran karbon dan menyokong perhutanan semula. Menerusi satu kenyataan , Pengarah Urusannya, Datuk Amirul Feisal Wan Zahir berkata peruntukan tersebut dapat memperkukuh pembangunan Iskandar melalui penetapan Zon Khas Kewangan.

(Pengarah Urusan Khazanah Nasional Berhad, Datuk Amirul Feisal Wan Zahir)

Inisiatif ini akan menyediakan persekitaran perniagaan yang kompetitif untuk menarik pelaburan langsung asing dan pekerja berpengetahuan ke Malaysia. Manakala bagi Permodalan Nasional Berhad ( PNB), saiz dana Amanah Saham Malaysia (ASM) akan ditingkatkan sebanyak RM5 bilion.Selain itu, jumlah had pelaburan individu Amanah Saham Bumiputera (ASB) dan Amanah Saham Bumiputera 2 (ASB2) akan dinaikkan kepada RM300,000 berbanding RM200,000 sebelum ini.Pengumuman ini selaras dengan usaha PNB untuk terus menggalakkan budaya menabung dan pelaburan dalam kalangan rakyat Malaysia.Belanjawan 2023 dibentangkan semalam oleh Perdana Menteri Datuk Seri Anwar Ibrahim yang juga Menteri Kewangan di Parlimen.Bertemakan ‘Membangun Malaysia MADANI',  ia menumpukan 12 ikhtiar utama berlandaskan tiga tekad iaitu pemacuan ekonomi yang terangkum dan mampan, reformasi institusi dan tata kelola bagi memulih keyakinan dan keadilan sosial untuk menyederhana kesenjangan.Ini adalah belanjawan pertama yang dibentangkan di bawah Kerajaan Perpaduan pimpinan Anwar.


Pengurangan cukai pendapatan, mampu tambah pendapatan boleh guna golongan M40

(Ketua Cukai Ernst & Young Malaysia, Farah Rosley)

KUALA LUMPUR, 25 Februari- Kadar cukai pendapatan individu yang dikurangkan dia peratus pada Belanjawan 2023 mampu menambah pendapatan boleh guna golongan M40.Ketua Cukai Ernst & Young Malaysia, Farah Rosley berkata, cukai yang pertama kali diperkenalkan itu memberi impak yang positif dari segi perbelanjaan kepada golongan tersebut. "Pengurangan cukai sebanyak RM1,300 secara keseluruhannya jumlahnya mengikut banjaran cukai itu sendiri ,mungkin ada yang dapatt pengurangan cukai RM300, ada yg RM400 atau lebih lagi mengikut banjaran kadar cukai itu sendiri dan harapnya dengan pengurangan cukai ini dpt menambahkan 'disposible income' dimana pengurangan cukai ini dapat digunakan oleh golongan M40 untuk berbelanja dan merancakkan lagi ekonomi," katanya.Sementara itu, Pengarah Institut Kajian Perladangan Universiti Putra Malaysia, Prof Dr Shaufique Ahmad Sidique menyambut baik insentif-insentif yang diberi oleh kerajaan untuk menggalakkan penggunaan teknologi dalam sektor pertanian.Jelasnya, ia penting begi meningkatkan kecekapan dan pengeluaran untuk sektor berkenaan ."Jadi kita tidak boleh bergantung kepada 'manual labour' atau pun buruh semata-mata tapi kita perlu meningkatkan penggunaan kapital penggunaan teknologi IOT dan sebagainya. Kita lihat ada banyak usaha untuk menjurus kepada pendigitalan ,pendigitalan data di dalam pertanian pun amat penting kerana tanpa data yg baik kita tidak akan dapat membuat keputusan yang baik," jelasnya.

(Pengarah Institut Kajian Perladangan UPM, Prof Dr Shaufique Ahmad Sidique)


Belanjawan 2023 tumpu kebajikan golongan sasar

KUALA LUMPUR, 24 Februari- Belanjawan 2023 bersifat mesra rakyat dan memberi tumpuan kepada kebajikan golongan sasar. Pengarah Bersekutu Bower Group Asia, Hafidzi Razali berkata itu dapat dilihat melalui Sumbangan Tunai Rahmah sehingga RM2,500."Kita melihat ada penambahan wang tunai kepada mereka yang tidak cukup pendapatan ke RM2,500 dan mempunyai baucar makanan sehingga RM600. "Jadi, keseluruhannya RM3,100 itu adalah sesuatu yang dijamin oleh kerajaan untuk mereka yang betul-betul memerlukan," katanya kepada RTM.Tambahnya, isi rumah terutamanya dari Sabah, Sarawak, Kedah, Kelantan dan Terengganu yang mempunyai jumlah pendapatan bulanan kurang, perlu memohon sumbangan itu.


GLC labur RM1.5 bilion dalam syarikat pemula tempatan

KUALA LUMPUR, 24 Februari -Peranan Syarikat berkaitan kerajaan (GLC) dan Syarikat pelaburan berkaitan kerajaan (GLIC) amat besar sebagai nadi penggerak ekonomi negara. Perdana Menteri, Datuk Seri Anwar Ibrahim berkata tahun ini, nilai pelaburan terkumpul GLC dianggarkan mencecah RM50 bilion.Katanya, antara tumpuan pelaburan termasuklah modal teroka dalam syarikat pemula berinovasi tinggi.

"Saya sempat menemui beberapa syarikat inovatif berpertumbuhan tinggi yang antaranya telah berjaya tersenarai di dalam Bursa Malaysia dan menembusi pasaran antarabangsa."Bagi mencontohi kejayaan ini, GLC antaranya Khazanah dan Kumpulan Wang Simpanan Pekerja (KWSP) akan melabur dalam syarikat-syarikat pemula tempatan yang inovatif dan berpertumbuhan tinggi dengan nilai pelaburan RM1.5 bilion," kata Anwar ketika membentangkan Belanjawan 2023 di Dewan Rakyat.Anwar yang juga Menteri Kewangan berkata kerajaan turut bercadang melanjutkan potongan cukai sehingga RM1.5 juta ke atas perbelanjaan penyenaraian di Pasaran ACE dan LEAP sehingga tahun taksiran 2025."Potongan cukai cukai turut diperluas meliputi kos penyenaraian syarikat berasaskan teknologi di Pasaran Utama Bursa Malaysia," katanya.


Kerajaan tambah caruman RM500 bagi ahli kurang simpanan KWSP

KUALA LUMPUR, 24 Februari- Kerajaan bersetuju untuk menambah caruman Kumpulan Wang Simpanan Pekerja (KSWP) sebanyak RM500 bagi ahli yang berumur antara 40 hingga 54 tahun yang mempunyai simpanan kurang RM10,000 dalam Akaun 1.Perdana Menteri, Datuk Seri Anwar Ibrahim berkata, program itu akan memberi manfaat kepada hampir dua juta ahli KWSP melibatkan peruntukan hampir RM1 bilion.“Kerajaan beriltizam untuk membantu rakyat membina semula simpanan persaraan mereka bagi memastikan simpanan yang ada kelak mencukupi untuk membiayai hari persaraan."Bantuan ini diberikan kepada ahli yang berumur antara 40 hingga 54 tahun dengan simpanan KWSP kurang RM10,000 dalam Akaun 1 mereka."Kerajaan berharap rakyat yang mempunyai simpanan persaraan yang mencukupi akan terus menyumbang supaya semua lapisan pencarum mendapat manfaat," katanya dalam pembentangan Belanjawan 2023 Malaysia Madani di Parlimen, hari ini.Sementara itu, kerajaan bercadang meluaskan skop pelepasan cukai bagi premium insurans nyawa atau caruman takaful hayat untuk meliputi caruman sukarela kepada KWSP sehingga RM3,000.Usaha tersebut dilakukan selepas melihat kepentingan membina simpanan hari tua yang mencukupi dengan menggalakkan simpanan secara sukarela.Kerajaan juga meningkatkan nilai sumbangan padanan i-Saraan kepada RM300 ringgit berbanding RM250 ringgit sebelum ini bagi menggalakkan lebih ramai orang bekerja sendiri menyimpan dalam KWSP.RM30 juta disediakan untuk manfaat lebih 100,000 pencarum.


Sektor kesihatan terima peruntukan kedua terbesar RM36.3 bilion

KUALA LUMPUR, 24 Februari - Sektor kesihatan menerima peruntukan RM36.3 bilion iaitu kedua terbesar selepas pendidikan, pertambahan paling besar berbanding RM32.4 bilion yang diterima pada tahun lalu.Perdana Menteri, Datuk Seri Anwar Ibrahim berkata komponen utama daripada peruntukan kepada sektor itu membabitkan keperluan perolehan perubatan, reagen vaksin dan bahan guna habis.Beliau berkata, ia juga merangkumi peruntukan RM3 bilion untuk lantikan baharu secara tetap dan kontrak lebih 1,500 pegawai perubatan pegawai pergigian dan pegawai farmasi yang menunggu sekian lama.

"Kerajaan juga akan cuba memperbaiki kesesakan di kemudahan kesihatan awam, termasuk melalui cara penyumberluaran pesakit daripada hospital yang sesak ke hospital lain."Kerajaan juga akan mengadakan beberapa skim termasuk hospital universiti, hospital tentera yang dipersetujui, akan diberikan kelengkapan untuk membantu kesesakan hospital seperti Hospital Selayang," katanya ketika membentangkan Belanjawan 2023, di Dewan Rakyat.Tambah Anwar yang juga Menteri Kewangan, Kerajaan turut akan memperkenalkan Skim Perubatan Madani."Kerajaan akan memperkenalkan Skim Perubatan Madani khusus untuk golongan miskin mendapatkan rawatan kesihatan di klinik dan pengamal perubatan am swasta (GP) sepertimana yang dilaksanakan Kerajaan Selangor. Sebanyak RM120 juta disediakan untuk tujuan ini," katanya.


Aktiviti sosioekonomi, pelaksanaan inisiatif pekerjaan dorong pemulihan pasaran buruh

Berdasarkan tinjauan sama, walaupun kadar penggangguran masih belum kembali kepada trajektori prapandemik namun indikator pasaran buruh yang lain seperti pewujudan pekerjaan, kekosongan dan pemberhentian pekerja telah mencatatkan pemulihan ketara disumbangkan oleh permintaan buruh yang tinggi dalam semua sektor ekonomi.

“Meskipun kadar pengangguran belia masih mencatat angka dua digit, namun telah menunjukkan trend penurunan,” menurut tinjauan itu.

Kadar pengangguran keseluruhan bagi tahun 2022 dijangka antara 3.8% ke 4.0%.

“Momentum pemulihan pasaran buruh dijangka berterusan selaras dengan jangkaan trend pertumbuhan ekonomi yang kekal menggalakkan pada 2023.

“Pertumbuhan dalam semua sektor ekonomi dan keperluan lebih ramai pekerja bagi menyokong permintaan domestik yang tinggi akan mendorong kepada peningkatan permintaan buruh,” katanya.

Menurut tinjauan itu, penerusan dasar yang akomodatif untuk memudah cara penyediaan pekerja yang mencukupi bagi menyokong aktiviti perniagaan khususnya dalam industri berintensif buruh akan menggalakkan lebih banyak peluang pekerjaan terutamanya dalam kalangan belia.

“Justeru jumlah guna tenaga dijangka terus meningkat sebanyak 1.7% kepada 15.6 juta orang dengan lebih 80 peratus peluang guna tenaga dalam sektor perkhidmatan dan pembuatan.

“Sehubungan itu pengangguran diunjur terus berkurangan kepada 3.5% hingga 3.7%,” katanya.

Usaha berterusan untuk menarik pelaburan berkualiti dan mempercepatkan digitalisasi juga akan membolehkan pewujudan lebih banyak pekerjaan bergaji tinggi dan berproduktiviti tinggi dalam ekonomi, katanya.

Langkah tersebut akan menyumbang kepada prospek pendapatan yang lebih baik kepada tenaga kerja dan peningkatan pampasan pekerja secara keseluruhan. -BERNAMA


Belanjawan 2023: Kerajaan peruntuk RM388.1 bilion

KUALA LUMPUR, 24 Februari - Belanjawan 2023 memperuntukkan RM388.1 bilion dengan RM289.1 bilion untuk belanja mengurus, RM99 bilion bagi belanja pembangunan, termasuk RM2 bilion simpanan luar jangka.Perdana Menteri, Datuk Seri Anwar Ibrahim berkata selaras dasar fiskal mengembang, peruntukan pembangunan ditingkatkan berbanding RM71.6 bilion tahun sebelumnya.

"Peningkatan ini untuk menumpukan program membasmi kemiskinan, membaik pulih prasarana awam dan kemudahan desa."Dengan pembaharuan tatacara perolehan kerajaan, akan dipastikan perbelanjaan tambahan ini dimanfaatkan sepenuhnya untuk kepentingan rakyat," katanya ketika membentangkan Belanjawan 2023 di Dewan Rakyat.Tambah Anwar yang juga Menteri Kewangan, analisis Bank Dunia dan Fitch menganggarkan pertumbuhan Keluaran Dalam Negara Kasar (KDNK) negara tahun ini diunjur pada kadar empat peratus mengambil kira tinjauan ekonomi global yang mencabar.Meyakini prospek ekonomi domestik yang semakin mengukuh, Anwar berkata kerajaan mengunjurkan bahawa pertumbuhan ekonomi sekitar 4.5 peratus."Tentunya ini didorong langkah tuntas Belanjawan 2023 yang akan memacu pertumbuhan lebih mampan selain keyakinan pelabur antarabangsa yang kembali merancakkan ekonomi negara."Kerajaan menjangkakan kutipan hasil 2023 berjumlah RM291.5 bilion ketimbang RM294.4 bilion pada tahun lalu. Namun, ini belum mengambil kira sumber hasil tambahan dan yakin akan meningkatkan hasil tahun ini ke paras yang lebih tinggi," katanya.


Belanjawan 2023: Peruntukan besar kepada Sabah, Sarawak bersifat inklusif

KOTA KINABALU, 24 Februari - Peruntukan besar RM6.5 bilion kepada Sabah disifatkan sebagai inklusif, berkebajikan dan prihatin rakyat. Peruntukan itu dilihat berupaya meminimakan kesan peningkatan kos sara hidup dan pertumbuhan ekonomi yang agak perlahan.Naib Canselor, Kolej Universiti Yayasan Sabah (UCSF), Dr Rafiq Idris berkata peruntukan tersebut berupaya meningkatkan kesejahteraan hidup rakyat khusus untuk menaik taraf pembangunan dan infrastruktur.

"Pada saya ini adalah satu usaha yang baik yang cuba mensejahterakan kehidupan rakyat dan memperbaiki keadaan logistik dan juga dalam usaha merancakkan aktiviti di kawasan sempadan dan juga kawasan-kawasan lain secara umum.

"Saya percaya jumlah RM6.5 bilion dengan perincian-perincian tadi ianya berupaya mewujudkan kesan pengganda yang besar bagi negeri Sabah dan saya percaya KDNK Sabah dari segi perkembangan ekonominya pertambah baik pada tahun 2023," katanya kepada pemberita, di sini. Menerusi Belanjawan 2023, lebih RM2.5 bilion disediakan bagi melaksanakan projek-projek melibatkan prasarana awam termasuk jalan raya, lampu jalan serta bekalan air dan elektrik. Kerajaan juga komited untuk meneruskan dan mempercepat pelaksanaan lebuh raya Pan Borneo Sabah dan Sarawak - Sabah Link Road yang dianggar melibatkan kos keseluruhan sebanyak RM20 bilion dengan jajaran lebih daripada 1000 kilometer.Sementara itu, Ba' Kelalan di Sarawak antara yang bakal menerima kemajuan melalui peruntukan Belanjawan 2023.Pensyarah Fakulti Ekonomi dan Perniagaan, Universiti Malaysia Sarawak (UNIMAS), Profesor Dr Dayang Affizzah Awang Merikan berkata pembangunan kawasan itu penting bukan sahaja dalam aspek kemajuan, malah, keselamatan negeri.Katanya, dengan adanya penekanan terhadap pembangunan bandar di sempadan ia bakal mempercepatkan pembinaan infrastruktur terutamanya jalan raya.Sekaligus menjamin limpahan ekonomi apabila ibu negara Indonesia itu dibuka nanti.

"Apabila perkembangan bandar seperti Ba' Kelalan itu telah maju ia akan memajukan juga bandar-bandar di sekeliling tersebut dan secara keseluruhan akan memberi kesan domino, akan berkembang ke satu bandar ke bandar yang berdekatan.

"Ini seterusnya akan membangunkan kawasan luar bandar yang berada di sempadan Sarawak dan Indonesia dan pada keseluruhannya akan memberi pembangunan ekonomi yang pesat kepada Sarawak," katanya kepada pemberita di Kuching.

Sambil menyifatkan peruntukan sebanyak RM5.6 billion adalah wajar, Dayang Affizzah berkata ia selari dengan status Sarawak sebagai satu wilayah yang memerlukan bajet yang lebih besar berbanding negeri-negeri lain.


Belanjawan 2023: Kerajaan tekad kurangkan hutang negara

KUALA LUMPUR, 24 Februari - Kerajaan komited mengurangkan hutang negara dengan mengunjurkan defisit fiskal berada pada paras 5 peratus tahun ini.Perdana Menteri, Datuk Seri Anwar Ibrahim berkata unjuran tersebut adalah lebih baik berbanding 5.6 peratus tahun lalu.

"Kerajaan bertekad untuk mencapai tahap defisit fiskal yang mampan dalam jangka masa sederhana dengan sasaran 3.2 peratus kepada KDNK menjelang 2025 tertakluk pada pertumbuhan ekonomi yang terus kukuh," katanya ketika membentangkan Belanjawan 2023 di Dewan Rakyat.Anwar yang juga Menteri Kewangan berkata, Rang Undang-Undang Tanggungjawab Fiskal turut akan dibentangkan ke Parlimen tahun ini."Ini untuk menjamin supaya kebajikan ekonomi itu lebih telus dan bertanggungjawab bagi mengelakkan sebarang kemungkinan berlakunya keterlanjuran berterusan pada masa mendatang," katanya.


Belanjawan 2023: GST tidak akan dilaksanakan, cukai barangan mewah diperkenalkan

KUALA LUMPUR, 24 Februari - Kerajaan tidak bercadang untuk melaksanakan cukai kepenggunaan berasas luar seperti Cukai Barang dan Perkhidmatan (GST).Perdana Menteri, Datuk Sri Anwar Ibrahim berkata dalam keadaan rakyat terbanyak masih susah, inflasi makanan melebihi lima peratus dan kadar upah yang masih rendah ternyata saat ini bukanlah ruang dan masa yang sesuai untuk memperkenalkan dan melaksanakan GST.

"Kerajaan mengambil pendekatan lebih progresif dengan meluaskan asas cukai kepada mereka yang mempunyai kemampuan."Kerajaan bercadang untuk memperkenalkan cukai barangan mewah mulai tahun ini dengan had nilai tertentu mengikut jenis barangan mewah antaranya jam tangan mewah dan barangan fesyen mewah," katanya ketika membentangkan Belanjawan 2023 di Dewan Rakyat.Anwar yang juga Menteri Kewangan berkata, kerajaan turut bercadang mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan vape."Walaupun vape bernikotin masih tidak sah di sisi undang-undang, hakikatnya telah dijual secara berleluasa dan dianggarkan bernilai lebih RM2 bilion."Kerajaan menyokong ikhtiar Generational Endgame (GEG) dan bersetuju bahawa separuh daripada hasil duti eksais ini akan diperuntukan semula kepada Kementerian Kesihatan sebagai usaha meningkatkan kualiti perkhidmatan kesihatan," kata Anwar.


Belanjawan 2023: Perkasa PKS dan PMKS jaminan biaya sehingga RM40 bilion

KUALA LUMPUR, 24 Februari - Belanjawan Madani akan terus menyediakan pelbagai kemudahan pinjaman dan jaminan pembiayaan untuk manfaat perusahaan mikro, kecil dan sederhana (PMKS) membabitkan nilai keseluruhan sehingga RM40 bilion.Merangkumi jumlah itu, jaminan pembiayaan menerusi Syarikat Jaminan Pembiayaan Perniagaan (SJPP) tersedia sehingga RM20 bilion dengan sektor tumpuan seperti teknologi tinggi, pertanian dan pembuatan diberi jaminan kerajaan sehingga 90 peratus.Perdana Menteri, Datuk Seri Anwar Ibrahim berkata jaminan juga diperluas kepada pembiayaan oleh institusi kewangan bukan perbankan seperti syarikat pajakan kredit dan koperasi supaya dapat memberi manfaat khusus kepada penjaja kecil.

"Pentadbiran ini memahami masih banyak peniaga yang terkesan dengan pandemik lalu terutamanya PMKS."Belanjawan Madani akan memastikan PMKS tempatan untuk kembali berdaya saing dan meningkatkan keupayaan perniagaan mereka. Pelbagai kemudahan termasuk potongan cukai dan dana pembiayaan disediakan bagi membantu peniaga." katanya ketika membentangkan Belanjawan 2023 di Dewan Rakyat.Anwar yang juga Menteri Kewangan berkata, kerajaan menyediakan hampir RM10 bilion dana pinjaman disediakan oleh Bank Negara Malaysia (BNM) bagi beban kewangan PKS dan menyokong pengembangan perniagaan.Selain itu, katanya kemudahan pinjaman di bawah Bank Simpanan Nasional (BSN) juga akan disediakan membabitkan jumlah RM1 bilion yang akan menyokong PKS mikro dan penjaja."BNM menyediakan dana pinjaman sehingga RM2 bilion bagi mendukung syarikat pemula teknologi lestari dan membantu syarikat PKS menerap amalan rendah karbon."Tarif elektrik telah dikekalkan bagi semua pengguna domestik dan perniagaan PKS tetapi semua syarikat besar kecuali sektor makanan dan pertanian telah dinaikkan," katanya.Anwar berkata, bagi menyokong aktiviti automasi dan pendigitalan perniagaan sejumlah RM100 juta disediakan di bawah Skim Geran Pendigitalan PKS dan penjaja kecil."Geran padanan sehingga RM5,000 ringgit akan dibayar kepada PKS yang melanggan aplikasi pendigitalan perniagaan seperti sistem jualan POS, perakaunan atau pengurusan inventori."Sejumlah RM1 bilion ringgit juga tersedia sebagai dana pembiayaan di bawah BNM untuk membantu PMKS mengautomasikan proses perniagaan dan mendigitalkan operasi," katanya.


Operasi BNM bantu kadar antara bank jangka pendek kekal stabil

KUALA LUMPUR, 24 Februari- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM40.79 bilion dalam sistem konvensional dan RM38.81 bilion dalam dana Islam.Hari ini, bank pusat akan menjalankan dua tender pasaran wang konvensional yang terdiri daripada tender RM500 juta selama tujuh hari dan tender RM1 bilion bertempoh 14 hari, serta tender repo berbalik berjumlah RM150 juta untuk jangka masa 28 hari.Ia juga akan menjalankan tiga tender Qard, terdiri daripada tender RM1.7 bilion (tujuh hari), tender RM800 juta (14 hari) dan tender RM1 bilion (21 hari).

Selain itu, BNM telah mengumumkan ketersediaan repo berbalik, perjanjian penjualan dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menawarkan sehingga RM38.4 bilion untuk tender semalaman konvensional dan RM34.3 bilion bagi tender semalaman Murabahah. -BERNAMA


Nilai ringgit tidak berubah berbanding dolar AS

KUALA LUMPUR, 24 Februari- Nilai ringgit dibuka mendatar berbanding dolar AS pagi ini dengan perhatian pelabur terarah kepada pembentangan semula Belanjawan 2023 Malaysia petang ini.Selain itu, tumpuan pelabur turut diberikan kepada data Indeks Harga Perbelanjaan Penggunaan Peribadi (PCE) Amerika Syarikat (AS) yang akan dikeluarkan malam ini, kata seorang penganalisis.Pada pukul 9.00 pagi, nilai ringgit berada pada 4.4315/4360 berbanding dolar AS daripada 4.4315/4365 pada penutup Khamis.Pengarah Urusan SPI Asset Management Stephen Innes berkata data PCE AS dijangka menunjukkan peningkatan dan sekiranya data adalah lebih tinggi daripada jangkaan, ia akan menyediakan laluan ke arah dolar AS yang lebih kukuh pada minggu depan.“Namun begitu, pembentangan semula Belanjawan 2023 berkemungkinan menawarkan sedikit sokongan propertumbuhan kepada ringgit hari ini,” katanya kepada Bernama.Perdana Menteri Datuk Seri Anwar Ibrahim yang juga Menteri Kewangan dijadual membentangkan Belanjawan Malaysia MADANI 2023 di Dewan Rakyat lewat hari ini, belanjawan negara pertama yang dibentangkan di bawah Kerajaan Perpaduan pimpinan beliau.

Dalam pada itu, ringgit didagangkan kebanyakannya lebih rendah berbanding sekumpulan mata wang utama kecuali pound Britain, menyaksikan ia menambah nilai kepada 5.3289/3343 daripada 5.3311/3371 pada penutupan Khamis.Mata wang tempatan menyusut nilai berbanding yen Jepun menjadi 3.2990/3028 daripada 3.2855/2895 semalam, rendah berbanding dolar Singapura kepada 3.3019/3058 daripada 3.2990/3032, dan susut berbanding euro kepada 4.7000/7048 daripada 4.6943/6996 sebelumnya. -BERNAMA


Bursa Malaysia dibuka tinggi sedikit, prestasi Wall Street turut mengukuh

KUALA LUMPUR, 24 Februari- Bursa Malaysia dibuka tinggi sedikit pagi ini, mengambil petunjuk daripada prestasi Wall Street yang lebih kukuh semalaman.Pada pukul 9.05 pagi, penanda aras FTSE Bursa Malaysia KLCI (FBM KLCI) meningkat 0.90 mata kepada 1,458.55 daripada penutup Khamis pada 1,457.65Indeks utama dibuka pada 1,458.66, mengukuh sedikit sebanyak 1.01 mata.Di pasaran yang lebih luas, kaunter untung mengatasi kaunter rugi 162 berbanding 145, manakala 220 kaunter tidak berubah, 1,708 tidak diniagakan dan 28 yang lain digantung.Jumlah dagangan berjumlah 179.01 juta unit bernilai RM85.88 juta.Naib Presiden Penyelidikan Ekuiti Rakuten Trade Sdn Bhd Thong Pak Leng menjangkakan kemunculan beberapa kegiatan memburu saham murah hari ini selepas berlakunya penjualan baru-baru ini selain mengunjurkan indeks penanda aras melonjak dalam julat antara 1,460-1,475."Minat belian mungkin kembali kepada saham telekomunikasi selepas penjualan yang kukuh semalam," katanya.Seorang lagi peniaga berkata peserta pasaran juga sedang menantikan pembentangan semula Belanjawan 2023 petang ini.Sementara itu, saham wajaran tinggi Bursa - Maybank naik dua sen kepada RM8.71, Public Bank dan Petronas Chemicals masing-masing menambah satu sen kepada RM4.13 dan RM7.81.Digi kekal pada RM4.27, manakala CIMB dan IHH Healthcare turun satu sen kepada RM5.46 dan RM5.88.Bagi kaunter aktif, Hong Seng Consolidated dan Vinvest naik setengah sen setiap satu untuk mencatatkan harga 15.5 sen dan 23.5 sen, Dagang Nexchange meningkat 1.5 sen kepada 66 sen, Velesto naik 1.0 sen kepada 25 sen manakala MTAG susut 16.5 sen kepada 44 sen.

Di papan indeks, Indeks FBM Emas megukuh 15.41 mata kepada 10,629.09, Indeks FBMT 100 menokok 14.34 mata kepada 10,300.80 dan Indeks FBM Emas Syariah mengembang 29.43 mata menjadi 10,961.15.Indeks FBM ACE pula meraih 9.45 mata kepada 5,568.62 dan Indeks FBM 70 peroleh 53.01 mata kepada 13,468.69.Mengikut sektor, Indeks Perladangan meningkat 5.41 mata kepada 6,811.77, Indeks Tenaga menambah 2.12 mata kepada 866.56, Indeks Produk dan Perkhidmatan Perindustrian menambah 0.24 mata kepada 184.54, dan Indeks Perkhidmatan Kewangan mengukuh 20.90 mata kepada 15,989.97. -BERNAMA


SELANGOR, 24 Februari - Pengiktirafan yang diterima pada Malam Anugerah Bisnes Sinar Awards (BISA) 2023 membuktikan Aafiyat Group kekal relevan dan berdaya saing. Mengetengahkan pendekatan holistik dan integratif terhadap kesihatan komuniti, Aafiyat Group dibawah jenama Olive House terus mengorak langkah menerusi produk makanan semulajadi yang ergonomik dan berkualiti tinggi. Presiden Aafiyat Group, Aidil Azwal Zainuddin berkata, anugerah itu membantu usahawan untuk cemerlang dan mampu berkembang dalam pasaran global.

(Presiden Aafiyat Group, Aidil Azwal Zainuddin)

"Ini adalah merupakan ucapan terima kasih kepada semua kumpulan, agen-agen dan usahawan yang bersama dengan Aafiyat dan Olive House, ini merupakan satu penanda aras kepada kejayaan yang mereka sumbangkan pada hari ini."Dan ia merupakan satu batu loncatan yang sangat baik kepada usahawan PKS untuk menjadikan ia sebagai platform untuk mengembangkan perniagaan," katanya.Meraih pengiktirafan antarabangsa, Olive House menduduki senarai 250 syarikat teratas yang mencatatkan pertumbuhan tertinggi di Rantau Asia Pasific dalam Financial Times (FT) Asia Pacific High-Growth Company 2021."Semasa pandemik, pendapatan kita meningkat sehingga 64 juta dan kita mendapati dengan platform yang baharu kita laksanakan, Aafiyat World akan menjadikan perkembangan lima kali ganda lebih baik sebagaimana perancangan yang kita rancang untuk tempoh 2021 hingga 2025 dan insya-Allah kita berada pada landasan yang betul," katanya lagi.Olive House mengetengahkan satu produk induknya Minyak Zaitun Olivie Plus diikuti produk organik Madu Asli, Sari Cuka Tin, Jus Delima dan Minyak Habbatus Sauda sebagai makanan organik yang menyihatkan untuk masyarakat."Kita dalam proses dan telah banyak melaksanakan beberapa program dan 'resolution' iaitu bagaimana untuk kita memberikan solusi ke arah kesihatan yang lebih baik kepada masyarakat yang mana kita mulakan dengan Dr Zubaidi, bagaimana untuk mengurangkan masalah obesiti dan mengelakkan masalah-masalah kesihatan kepada masyarakat,"katanya.Kejayaan Olive House ini mencerminkan komitmen yang tinggi dalam membantu para usahawan meningkatkan pendapatan serta berdaya saing sekaligus memastikan rangkaian produk yang dipasarkan benar-benar berkualiti dan bermanfaat kepada pengguna. "Ini adalah merupakan permulaan kepada kejayaan yang kita perolehi dan insya-Allah pelbagai lagi kejayaan di depan sana yang akan kita capai secara bersama dan saya ucapkan terima kasih dan insya-Allah kita akan berjaya dengan lebih hebat lagi," katanya kepada media selepas Majlis Malam Anugerah Bisnes Sinar Awards (BISA) 2023 , di Shah Alam.


Ringgit ditutup tinggi berbanding dolar AS

KUALA LUMPUR, 23 Februari - Ringgit mengakhiri penurunan selama dua hari berturut-turut untuk ditutup tinggi berbanding dolar AS pada Khamis berikutan sentimen pasaran tempatan yang lebih baik dalam persekitaran harga minyak mentah global yang tinggi, kata penganalisis.Pada pukul 6 petang, unit tempatan naik kepada 4.4315/4365 berbanding dolar AS daripada 4.4420/4460 pada Rabu.Pada masa ini, harga penanda aras minyak mentah Brent meningkat 0.25 peratus kepada US$80.80 setong.Pengarah Urusan SPI Asset Management, Stephen Innes berkata sentimen pasaran tempatan lebih baik hari ini berikutan turun naik kadar AS yang akhirnya berhenti meningkat.“Di Asia, ketiadaan data China berakhir minggu depan berikutan data Indeks Pengurus Pembelian (PMI) China akan dikeluarkan pada 28 Feb, yang dijangka dicatatkan kukuh berdasarkan trend mobiliti yang kukuh di China.“Saya berpendapat ini menyokong pasaran mata wang tempatan berikutan kenaikan hasil AS baru-baru ini yang mula berkurangan,” katanya kepada Bernama.

Mengenai pembentangan semula Belanjawan 2023 esok, Innes berkata belanjawan itu boleh memberi rangsangan kepada sentimen tempatan jika ia pro-perniagaan, seperti yang dinyatakan oleh sebahagian ahli ekonomi.Sementara itu, ringgit turut diniagakan tinggi berbanding sekumpulan mata wang utama.Unit tempatan mengukuh berbanding yen Jepun kepada 3.2855/2895 daripada 3.2935/2968 pada Rabu dan naik berbanding dolar Singapura kepada 3.2990/3032 daripada 3.3157/3189 semalam.Ia turut meningkat berbanding euro kepada 4.6943/6996 daripada 4.7258/7301 dan naik berbanding pound kepada 5.3311/3371 daripada 5.3655/3703 sebelum ini. -BERNAMA


Bursa Malaysia ditutup rendah menjelang Belanjawan 2023

KUALA LUMPUR, 23 Februari - Bursa Malaysia ditutup rendah hari ini dalam persekitaran sentimen pasaran berhati-hati menjelang pembentangan semula Belanjawan 2023 esok.  Pada pukul 5 petang, petunjuk pasaran FTSE Bursa Malaysia KLCI (FBM KLCI) merosot 6.35 mata atau 0.43 peratus ditutup kepada 1,457.65 daripada 1,464.0 pada Rabu.Indeks dibuka tinggi 0.58 mata kepada 1,464.58 dan bergerak antara 1,456.30 dan 1,467.63 sepanjang hari dagangan. Dalam pasaran secara menyeluruh, kaunter untung mengatasi kaunter rugi sebanyak 479 berbanding 408 manakala 421 kaunter tidak berubah, 927 tidak diniagakan dan 12 yang lain digantung.Jumlah dagangan merosot kepada 3.33 bilion unit bernilai RM2.25 bilion daripada 3.51 bilion unit bernilai RM2.07 bilion pada Rabu.Naib Presiden Penyelidikan Ekuiti Rakuten Trade Sdn Bhd, Thong Pak Leng memberitahu Bernama bahawa jualan sejak beberapa hari lepas akan memberikan peningkatan yang mencukupi kepada pelabur berikutan penilaian indeks petunjuk pasaran yang menjadi lebih menarik berdasarkan keadaan ekonomi tempatan yang bertambah baik.“Oleh itu, kami menjangka terdapat aktiviti pengambilan untung dan menjangka FBM KLCI akan diniagakan tinggi dalam julat antara 1,460-1,475 menjelang hujung minggu,” katanya.Saham wajaran tinggi Maybank naik tiga sen kepada RM8.69, CIMB dan TNB, masing-masing tidak berubah pada RM5.47 dan RM9.65, Public Bank merosot satu sen kepada RM4.12, Petronas Chemicals berkurangan 40 sen kepada RM7.80 dan IHH Healthcare susut 10 sen kepada RM5.89.

Bagi saham aktif, Dagang NeXchange meningkat 2.5 sen kepada 64.5 sen, MY EG menambah 3.5 sen kepada 68.5 sen, Sapura Energy dan Velesto, masing-masing tidak berubah pada 4.5 sen dan 24 sen, Hong Seng berkurangan 3.5 sen kepada 15 sen dan Zen Tech merosot setengah sen kepada tiga sen. Di papan indeks, Indeks FBM Emas berkurangan 25.53 mata kepada 10,613.68, Indeks FBMT 100 jatuh 29.56 mata kepada 10,286.46, Indeks FBM Emas Shariah merosot 37.33 mata kepada 10,931.72, Indeks FBM 70 naik 26.82 mata kepada 13,415.68 dan Indeks FBM ACE meningkat 78.58 mata kepada 5,559.17.  Mengikut sektor, Indeks Perkhidmatan Kewangan merosot 26.40 mata kepada 15,969.07, Indeks Perladangan berkurangan 26.65 mata kepada 6,806.36, Indeks Tenaga menambah 2.44 mata kepada 864.44 serta Indeks Produk Perindustrian dan Perkhidmatan susut 1.73 mata kepada 184.30.  Jumlah dagangan Pasaran Utama merosot kepada 2.21 bilion saham bernilai RM1.91 bilion daripada 2.29 bilion saham bernilai RM1.73 bilion pada Rabu. Jumlah dagangan waran berkurangan kepada 327.79 juta unit bernilai RM51.70 juta daripada 364.31 juta unit bernilai RM65.77 juta semalam. Jumlah dagangan Pasaran ACE susut kepada 735.91 juta saham bernilai RM290.60 juta daripada 749.65 juta saham bernilai RM271.48 juta sebelum ini. Kaunter barangan pengguna dan perkhidmatan menyumbang 263.42 juta saham diniagakan di Pasaran Utama, produk perindustrian dan perkhidmatan (447.89 juta); pembinaan (118.85 juta); teknologi (714.06 juta); SPAC (sifar), perkhidmatan kewangan (57.50 juta); hartanah (172.46 juta); perladangan (44.19 juta); REIT (9.45 juta), dana tertutup (15,000); tenaga (230.92 juta); penjagaan kesihatan (87.44 juta); telekomunikasi dan media (25.49 juta); pengangkutan dan logistik (29.76 juta) dan utiliti (12.56 juta). -BERNAMA


Pasaran getah ditutup tinggi selaras dengan pemulihan harga minyak

KUALA LUMPUR, 23 Februari - Pasaran getah Malaysia meneruskan trend kenaikannya untuk ditutup tinggi hari ini apabila sentimen dirangsang oleh keuntungan di pasaran niaga hadapan getah Shanghai dan pemulihan dalam penanda aras harga minyak mentah, kata seorang peniaga.“Harga minyak naik pada Khamis kerana laporan mencadangkan bahawa pemotongan bekalan dari Rusia akan menjadi lebih besar daripada yang diumumkan sebelum ini,” katanya kepada Bernama.Pada masa ini, penanda aras global minyak mentah Brent meningkat sebanyak 0.66 peratus kepada US$81.13 setong.

Harga Lembaga Getah Malaysia (LGM) bagi SMR 20 naik 11.50 sen kepada 621.5 sen sekilogram, manakala susu getah pukal naik 2.50 sen kepada 538.5 sen sekilogram.Pada pukul 5 petang, harga penutup LGM untuk SMR 20 berada pada 613 sen sekilogram, manakala susu getah pukal pada 537 sen sekilogram. -BERNAMA


KUALA LUMPUR, 23 Februari- Kadar jangka pendek diunjur kekal stabil hari ini berikutan campur tangan Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM36.09 bilion dalam sistem konvensional dan RM38.72 bilion dalam dana Islam.Hari ini, bank pusat akan mengendalikan dua tender pasaran wang konvensional, terdiri daripada  tender melibatkan RM1 bilion selama tujuh hari dan RM500 juta bertempoh 14 hari, serta tender repo berbalik sebanyak RM1 bilion dalam tempoh 28 hari.Selain itu, ia akan menjalankan tender Qard yang terdiri daripada tender RM1.2 bilion selama tujuh hari, RM1.5 bilion (14 hari) dan RM500 juta (21 hari).BNM juga telah mengumumkan ketersediaan repo berbalik, perjanjian jual dan beli semula serta kemudahan komoditi Murabahah bercagar untuk tempoh satu hingga tiga bulan.Pada 4 petang, BNM akan menawarkan sehingga RM34.6 bilion untuk tender semalaman konvensional dan RM34.5 bilion untuk tender semalaman Murabahah.- BERNAMA


Ringgit susut berbanding dolar AS selepas kadar faedah AS dijangka terus meningkat

KUALA LUMPUR, 22 Februari - Ringgit terus menyusut berbanding dolar Amerika Syarikat (AS) sewaktu ditutup hari ini seiring dengan mata wang Asia lain selepas hasil Perbendaharaan AS meningkat berikutan data indeks pengurus pembelian yang lebih kukuh di AS, kata Pengarah Urusan SPI Asset Management, Stephen Innes.Pada 6 petang, mata wang tempatan merosot kepada 4.4420/4460 berbanding dolar AS daripada 4.4310/4345 sewaktu ditutup pada Selasa.“Keadaan yang sama telah mendorong kelemahan mata wang Asia, terutamanya disebabkan pasaran mempertimbangkan mengenai inflasi AS dan data ekonomi yang akan memaksa Rizab Persekutuan AS mengekalkan kadar faedah tinggi untuk tempoh lebih panjang,” katanya kepada Bernama.Innes berkata berikutan harga tenaga kembali merosot, ‘ia akan menjadi satu lagi kesan negatif kepada ringgit.’Pada masa ini, penanda aras harga minyak mentah Brent berkurangan 1.55 peratus kepada US$81 setong.Ringgit turut diniagakan rendah berbanding kumpulan mata wang utama.Mata wang tempatan itu merosot berbanding yen Jepun kepada 3.2935/2968 daripada 3.2910/2938 sewaktu ditutup pada Selasa dan menyusut berbanding dolar Singapura kepada 3.3157/3189 daripada 3.3117/3148 semalam.Ia turut susut berbanding euro kepada 4.7258/7301 daripada 4.7230/7267 dan merosot berbanding pound Britain kepada 5.3655/3703 daripada 5.3531/3573 sebelum ini. - BERNAMA


Niaga hadapan MSM ditutup tinggi sedikit

KUALA LUMPUR, 22 Februari- Kontrak niaga hadapan minyak sawit mentah (MSM) di Bursa Malaysia Derivatives (BMD) ditutup tinggi hari ini, menjejaki kenaikan dalam niaga hadapan minyak soya di Lembaga Perdagangan Chicago (CBOT), kata seorang peniaga.Ketua Penyelidikan Komoditi Sunvin Group yang berpangkalan di Mumbai Anilkumar Bagani berkata harga niaga hadapan MSM juga disokong oleh momentum menaik dalam niaga hadapan olein sawit yang diperhalusi, diluntur dan dinyahbau dalam Dalian Commodity Exchange pada waktu Asia."Sentimen pasaran minyak sawit dilihat meyakinkan pada masa ini berikutan gabungan bekalan eksport minyak sawit Indonesia yang lebih rendah memihak kepada obligasi pasaran domestik yang lebih tinggi sehingga akhir Ramadan, dan pemulihan pengeluaran negatif di Malaysia serta Indonesia bulan ini,” katanya kepada Bernama.Anilkumar berkata Persatuan Pengilang-Pengilang Minyak Sawit Semenanjung Selatan menganggarkan pengeluaran minyak sawit dalam tempoh 1-20 Feb berkurangan sebanyak 4.17 peratus berbanding penurunan 3.05 peratus bagi tempoh 1-15 Feb.

Sementara itu, Pemilik dan Pengasas Bersama Palm Oil Analytics yang berpangkalan di Singapura Dr Sathia Varqa berkata niaga hadapan MSM ditutup tinggi sedikit selepas mengurangkan keuntungan besar-besaran."Situasi positif secara umum meningkatkan pasaran tetapi sentimen semakin menurun dengan ketiadaan data baharu," katanya.Beliau berkata minyak sawit meningkat menghampiri harga tinggi dalam setahun pada awal sesi pertama, disumbangkan oleh keuntungan kukuh pada niaga hadapan minyak soya CBOT, dan eksport Malaysia yang bertambah baik pada Februari manakala pengeluarannya dilihat lebih rendah sebanyak tiga hingga lima peratus dalam 20 hari pertama bulan ini.Data rasmi daripada Persatuan Minyak Sawit Malaysia akan dikeluarkan minggu ini meliputi tempoh 1-20 Feb.Pada penutup dagangan, kontrak Mac 2023 meningkat RM2 kepada RM4,099 satu tan, April 2023 naik RM4 kepada RM4,139 satu tan, Mei menokok RM5 kepada RM4,146 satu tan, Jun 2023 meningkat RM2 kepada RM4,124 satu tan, manakala Julai dan Ogos 2023 kekal tidak berubah masing-masing pada RM4,091 dan RM4,063 satu tan.Jumlah dagangan naik kepada 60,727 lot daripada 41,170 lot pada Selasa, manakala kepentingan terbuka meningkat kepada 163,164 kontrak daripada 160,190 kontrak sebelumnya.Harga MSM fizikal bagi Mac Selatan turun RM20 kepada RM4,150 satu tan.- BERNAMA


Kadar jangka pendek kekal stabil dengan operasi BNM

KUALA LUMPUR, 22 Februari- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM35.73 bilion dalam sistem konvensional dan RM37.0 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM500 juta, masing-masing bertempoh tujuh dan 14 hari, tender repo berbalik sebanyak RM500 juta (89 hari) dan satu program murabahah komoditi melibatkan RM1 bilion selama 28 hari.

Selain itu, BNM telah mengumumkan ketersediaan repo berbalik, perjanjian penjualan dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menawarkan sehingga RM34.2 bilion tender semalaman konvensional dan RM35.0 bilion bagi tender semalaman Murabahah.-BERNAMA


Jumlah dagangan China, Malaysia lebih AS$200 bilion

KOTA BHARU, 22 Februari- Jumlah dagangan antara China dan Malaysia melebihi AS$200 bilion sepanjang tahun lalu.  Menteri Kedutaan China Ke Malaysia, Tang Rui berkata jumlah dagangan itu secara tidak langsung menjadi tunjang utama kepada syarikat-syarikat ekonomi komersial di China dan juga Malaysia.  "China menjadi rakan dagang terbesar negara ini semenjak 14 tahun lalu.“Pada masa sama, jumlah populasi penduduk di negara ini yang ramai membolehkan Malaysia dan China mendapat manfaat bersama-sama hasil pelaburan itu,” katanya kepada pemberita di sini.Mengulas lanjut Tang Rui berkata semenjak China membuka kembali sempadan negara pada 8 Januari lalu, lebih banyak syarikat negara tersebut mencari peluang dagangan di Malaysia. Beliau turut berharap, jumlah hasil dagangan China dan Malaysia akan terus meningkat dengan hubungan baik antara kedua-dua negara.  Dalam pada itu, jelasnya, projek utama seperti ‘Dua Negara, Taman Berkembar’ (Two Countries, Twin Parks) dan laluan Rel Pantai Timur (ECRL) juga berjalan dengan lancar dan mengikut jadual.  Setakat ini, kerja-kerja pembinaan projek ECRL telah mencapai kemajuan lebih 40 peratus dan sektor A dan B projek berkenaan akan mula beroperasi pada tahun 2026 manakala C pada 2027.

(China menjadi rakan dagang terbesar negara ini semenjak 14 tahun lalu)


Meski bersifat defisit, Belanjawan 2023 masih dalam lingkungan fiskal mencukupi

KUALA LUMPUR, 23 Februari- Belanjawan 2023 yang bakal dibentang, biarpun bersifat defisit, namun dijangka masih lagi berada dalam lingkungan ruang fiskal yang mencukupi. Ketua Ekonomi dan Penyelidikan Kumpulan Wang Simpanan Pekerja (KWSP), Dr. Mohd Afzanizam Abdul Rashid berkata, pemerhatian dibuat berdasarkan komposisi hutang yang diterbitkan dalam denominasi ringgit. Lebih mustahak, amalan tadbir urus kewangan yang baik perlu dipraktikkan demi memastikan keberkesanan inisiatif dirancang yang akan berupaya menyuntik keyakinan pelabur. "Pihak kerajaan persekutuan mempunyai kapasiti untuk terus berbelanja, namun yang perlu ditekankan apakah bentuk perbelanjaan yang mereka mahu lakukan, apakah sektor yang mereka mahukan. Aspek tatakelola, tadbir urus bagaimana kontrak-kontrak itu diberi dan sebagainya, adakah menepati aspirasi kerajaan dan bagaimana dilaksanakan, itu satu agenda yang berterusan," katanya kepada RTM.

(Dr. Mohd Afzanizam Abdul Rashid, Ketua Ekonomi dan Penyelidikan KWSP)

Tambahnya, langganan sekuriti hutang kerajaan pada sekitar 35 peratus oleh pelabur luar juga bukti keyakinan terhadap keupayaan kerajaan untuk melunaskan hutang.


Nilai ringgit susut berbanding dolar AS

KUALA LUMPUR, 22 Februari- Nilai ringgit terus merosot berbanding dolar AS untuk hari kedua berturut-turut berikutan sokongan belian berterusan untuk dolar yang dianggap mata wang selamat, kata seorang penganalisis.Pada 9 pagi, ringgit menyusut nilai kepada 4.4400/4440 berbanding dolar AS daripada 4.4310/4345 penutup Selasa.Pengarah Urusan SPI Asset Management Stephen Innes berkata terdapat momentum yang lebih besar di sebalik konsensus yang semakin meningkat bahawa Rizab Persekutuan (Fed) Amerika Syarikat (AS) akan mengekalkan kadar faedah lebih tinggi untuk tempoh lama dalam persekitaran ekonomi yang lebih kukuh.“Saham yang lebih lemah serta AS yang jauh lebih tinggi juga akan menjadi masalah kepada ringgit hari ini, justeru, mata wang tempatan itu dijangka bergerak lemah sejajar dengan Yuan China,” katanya kepada Bernama.

Beliau seterusnya berkata sentimen tempatan telah dijejaskan oleh kebimbangan yang semakin mereda mengenai kemelesetan AS, perkembangan yang mungkin akan menyebabkan Rizab Persekutuan berhenti menaikkan kadar sepenuhnya dan beralih kepada mod pemotongan kadar.Sementara itu, ringgit juga diniagakan lebih rendah berbanding sekumpulan mata wang utama.Mata wang tempatan menyusut nilai berbanding yen Jepun kepada 3.2933/2965 daripada 3.2910/2938 pada penutup Selasa dan rendah berbanding dolar Singapura menjadi 3.3147/3182 daripada 3.3117/3148 semalam.Ringgit turut merosot berbanding euro kepada 4.7322/7364 daripada 4.7230/7267 dan lemah berbanding pound Britain kepada 5.3857/3906 daripada 5.3531/3573 sebelumnya.-BERNAMA


AirAsia X catat untung bersiah RM153.48 juta untuk tiga bulan

KUALA LUMPUR, 21 Februari- AirAsia X Bhd (AAX) mencatatkan keuntungan bersih RM153.48 juta untuk tiga bulan berakhir 31 Dis, 2022 dengan hasil kukuh sebanyak RM339.29 juta apabila membawa 337,638 penumpang, dirangsang oleh musim perjalanan yang memuncak pada akhir tahun.Bagaimanapun, tiada angka perbandingan kerana tempoh kewangan AAX telah ditukar dari 31 Dis, 2020 kepada 30 Jun, 2021.Dalam satu kenyataan, ia berkata purata tambang asas pada suku itu adalah rekod tertinggi pada RM866 yang diperkukuhkan oleh permintaan yang dijangka dan berterusan untuk perjalanan udara antarabangsa di rantau ini.Hasil sampingan bagi setiap penumpang merekodkan RM196 pada suku tersebut, meningkat 17 peratus berbanding tempoh yang sama pada 2019. Faktor Muatan Penumpang (PLF) terus sihat pada 79 peratus, naik enam mata peratusan dari suku sebelumnya dan menunjukkan lebih 97 peratus pemulihan bagi tempoh yang sama pada 2019.“Metrik utama yang positif ini menyebabkan syarikat mencatatkan keuntungan operasi bersih sebanyak RM149.6 juta dan keuntungan bersih sebanyak RM153.5 juta. Syarikat juga berjaya mengukuhkan kedudukan tunainya, yang berjumlah RM181.9 juta setakat Disember 2022,” katanya.Bagi tempoh 18 bulan terkumpul, ia mencatatkan untung bersih luar biasa sebanyak RM32.98 bilion disebabkan memasukan semula peruntukan dan pemansuhan liabiliti berjumlah RM33.6 bilion, hasil daripada penyempurnaan penstrukturan semula hutang syarikat pada 16 Mac, 2022.AAX berkata dalam tempoh Oktober hingga Disember 2022,  kumpulan itu berkata terdapat peruntukan RM600 juta untuk baucar perjalanan kepada penumpang dan ejen pelancongan.Hasil dalam tempoh tinjauan pula berjumlah RM878.17 juta.“Pada asas tahun kewangan penuh, syarikat melaporkan hasil sebanyak RM878.2 juta dan keuntungan bersih RM33 bilion, sebahagian besarnya dikaitkan dengan kembalinya operasi penerbangan penumpang berjadual pada separuh kedua 2022 apabila sekatan perjalanan semakin berkurangan.Didorong oleh kembalinya permintaan selepas tempoh penutupan sempadan selama dua tahun, syarikat itu membawa sejumlah 417,195 penumpang pada tahun tersebut, dengan PLF yang sihat sebanyak 78 peratus.”Bagi tahun 2023, syarikat itu menjangkakan untuk melancarkan semula lebih banyak destinasi yang menguntungkannya dan menantikan kembalinya ke China dengan pengumuman mengenai pembukaan semula sempadan negara pada Januari 2023, sebagai tambahan kepada penerbangan sulung yang dirancang ke Turki tahun ini, kata Ketua Pegawai Eksekutif Benyamin Ismail.“Terbaharu pada Februari 2023, kami menyambung semula perkhidmatan ke Busan, Korea Selatan dan menambah lebih banyak penerbangan ke laluan sedia ada dalam rangkaian kami,” katanya dalam kenyataan tersebut.Syarikat itu optimis dengan trend tambang yang meningkat dalam tempoh terdekat kerana permintaan untuk perjalanan udara antarabangsa kekal tinggi.“Walaupun kami menjangkakan ini agak rasional, kami tidak menjangka trend tambang menurun melepasi paras prapandemik. Semasa kami bangkit untuk memenuhi permintaan penerbangan yang semakin berkembang, kami bersungguh-sungguh dalam memastikan pesawat kumpulan syarikat akan beroperasi dalam garis masa yang ditetapkan, dengan semua keperluan keselamatan dipenuhi.“Kami juga berada dalam pelbagai peringkat penglibatan dengan pemberi pajakan pesawat pihak ketiga untuk induksi pesawat tambahan dalam armada kami. Menjelang 2024, kami menjangkakan memiliki sejumlah 17 pesawat A330 dalam kumpulan kami, yang aktif dan beroperasi.”Dari segi prestasi syarikat bersekutu, syarikat mengumumkan  AirAsia X Thailand (TAAX) mencatatkan hasil sebanyak RM264.2 juta, dengan keuntungan bersih RM357.3 juta di atas keuntungan forex yang tidak direalisasikan; pengecualian keuntungan, keuntungan bersih teras TAAX ialah RM12.8 juta.Kedudukan tunai TAAX bagi tempoh berakhir Disember 2022 berjumlah RM199.3 juta.Bagi tahun ini, TAAX membawa sejumlah 279,707 penumpang, dengan PLF yang sangat tinggi sebanyak 88 peratus. Bermula Jun 2022, TAAX melancarkan penerbangan ke Seoul dan mengakhiri tahun dengan menambah Tokyo-Narita, Osaka, Sapporo, Sydney dan Melbourne dalam rangkaiannya.Sehingga akhir Disember 2022, saiz armada AirAsia X berjumlah 14 pesawat A330, dengan tujuh pesawat diaktifkan dan beroperasi. Saiz armada TAAX untuk tempoh yang sama berjumlah lapan pesawat A330, dengan lima pesawat diaktifkan dan beroperasi.- BERNAMA


Ringgit ditutup rendah berbanding dolar US

KUALA LUMPUR, 21 Februari - Ringgit ditutup lebih rendah selepas mencatatkan keuntungan semalam dengan sentimen pasaran kekal lemah berikutan kebimbangan yang berlarutan berhubung keputusan Rizab Persekutuan Amerika Syarikat (Fed) mengenai kadar faedah, kata penganalisis. Pada 6 petang, riggit menyusut kepada 4.4310/4345 berbanding dolar US daripada penutupan semalam iaitu 4.4280/4325. Pengarah Urusan SPI Asset Management Stephen Innes berkata peniaga tempatan telah mengecualikan diri dari pasaran bagi menunggu lebih banyak butiran mengenai reaksi Fed terhadap siri data ekonomi AS yang lebih kukuh daripada jangkaan. "Pada masa sama, tumpuan rakyat kekal pada pembentangan semula Belanjawan 2023, Jumaat ini. “Bagaimanapun, apabila pasaran mula menjangkakan kembali pendirian Fed yang lebih agresif di tengah-tengah sentimen risiko yang goyah, gabungan itu biasanya memberi kesan buruk kepada ringgit," katanya kepada Bernama.Sementara itu, ringgit diniagakan kebanyakannya tinggi berbanding sekumpulan mata wang utama. Ringgit naik berbanding yen Jepun kepada 3.2910/2938 daripada 3.2998/3036 yang direkodkan semalam, meningkat berbanding dolar Singapura kepada 3.3117/3148 daripada 3.3136/3172 dan mengukuh berbanding euro kepada 4.7230/7267 daripada 4.7291/7339.Bagaimanapun, ia lemah berbanding pound Britain kepada 5.3531/3573 daripada 5.3233/3288 sebelum ini. - BERNAMA


Niaga hadapan emas ditutup rendah dengan 20 lot diniagakan

KUALA LUMPUR, 21 Februari- Kontrak niaga hadapan emas di Bursa Malaysia Derivatives ditutup rendah pada Selasa di tengah-tengah sentimen pasaran yang lemah menjelang mesyuarat Jawatankuasa Pasaran Terbuka Persekutuan (FOMC) Rizab Persekutuan Amerika Syarikat (Fed) esok, kata peniaga.Sebanyak 20 lot emas diniagakan di pasaran tempatan hari ini.Kontrak niaga hadapan emas Bursa Malaysia Derivatives untuk bulan semerta Februari 2023 turun kepada US$1,834.60 setiap troy auns, manakala Mac 2023 susut kepada US$1,840.80 setiap troy auns.Kontrak April 2023, Mei 2023, Jun 2023 dan Ogos 2023 semuanya berada pada US$1,849.10 setiap troy auns.Harga emas fizikal berada pada US$1,845.80 setiap troy auns seperti yang dikeluarkan oleh London Bullion Market Association bagi penetapan tengah hari pada 20 Feb.- BERNAMA


Pasaran getah ditutup tinggi, menjejaki pasaran niaga hadapan getah serantau

KUALA LUMPUR, 21 Februari - Pasaran getah Malaysia ditutup tinggi, menjejaki sentimen positif dalam pasaran niaga hadapan getah serantau menjelang minit mesyuarat Rizab Persekutuan (Fed) Amerika Syarikat (AS) Februari esok, kata seorang peniaga.Bagaimanapun, beliau menyatakan kenaikan selanjutnya dihadkan oleh penurunan harga minyak mentah.“Pasaran niaga hadapan getah Jepun meneruskan kenaikan untuk sesi ketiga berturut-turut pada Selasa, dirangsang oleh pasaran Shanghai yang lebih kukuh, manakala yen yang lebih lemah turut memberi sokongan.“Harga minyak mentah jatuh pada Selasa, turun secara mendadak daripada pemulihan baru-baru ini apabila pasaran menurun menjelang beberapa lagi petunjuk daripada dasar monetari AS minggu ini, manakala kekuatan dolar turut terjejas,” katanya kepada Bernama.Pada waktu ini, penanda aras global minyak mentah Brent turun sebanyak 0.69 peratus kepada US$83.49 setong. Menurut peniaga itu, pegawai Fed baru-baru ini memberi amaran bahawa kadar faedah AS berkemungkinan meningkat lebih daripada jangkaan tahun ini, kerana bacaan inflasi bagi Januari menunjukkan bahawa tekanan harga kekal tinggi.Harga Lembaga Getah Malaysia (LGM) bagi SMR 20 naik tujuh sen kepada 615.0 sen sekilogram, manakala susu getah pukal bertambah dua sen kepada 538.5 sen sekilogram.Pada 5 petang, harga penutup LGM untuk SMR 20 berada pada 612 sen sekilogram, manakala susu getah pukal pada 537 sen sekilogram - BERNAMA


Sektor elektrik dan elektronik perlu tingkatkan nilai rantaian

KUALA LUMPUR, 21 Februari- Sektor elektrik dan elektronik perlu meningkatkan nilai rantaian dan menghasilkan lebih banyak produk inovatif dan bernilai tinggi.Timbalan Menteri Perdagangan Antarabangsa dan Industri (MITI), Liew Chin Tong berkata ke arah itu pemain industri perlu meneroka model perniagaan baharu dan teknologi yang akan meningkatkan pengeluaran produk berkualiti."Semua pemain industri sektor ini perlu mengambil tahu apa yang berlaku di seluruh dunia, dan membina strategi bersama."Kita perlu memikirkan apa yang kita harus lakukan dan seluruh dunia sedang meneroka rantaian bekalan yang lebih pendek dan terjamin," katanya.

Beliau berucap pada Majlis Pelancaran MSIA 2022 E&E Survey, di sini hari ini.Menurut Liew lagi, bagi memastikan usaha itu berhasil pelbagai perkara perlu diambil kira termasuk standard piawaian antarabangsa, pemindahan teknologi dan platform perkongsian data terjamin.Industri berkenaan juga perlu bergerak ke arah menyediakan pekerjaan berpendapatan tinggi.Ini bagi mengurangkan kebergantungan kepada pekerja asing melalui peningkatan kemahiran dan pengetahuan.


Belanjawan 2023: Harap pengecualian duti import, eksais EV diteruskan

(Majlis penyerahan kenderaan elektrik Volvo XC40 dan perasmian pengecas EV yang disempurnakan Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz)

KUALA LUMPUR, 21 Februari- Volvo Car Malaysia berharap pengecualian duti import dan eksais ke atas kenderaan elektrik (EV) akan diteruskan dalam Belanjawan 2023.Pengarah Urusannya, Charles Frump berkata lanjutan pengecualian itu penting bagi menyokong penggunaan EV dan ekosistemnya di Malaysia."Insentif sedia ada amat membantu syarikat automotif dan pembangunan kereta elektrik di negara ini. "Jadi permintaan saya supaya ia dikekalkan kerana ia sudah cukup membantu penggunaan kereta elektrik dalam negara. "Jadi jika ia diteruskan, kita akan berada di landasan tepat untuk mencapai sasaran," katanya.

Beliau berkata demikian pada majlis penyerahan kenderaan elektrik Volvo XC40 dan perasmian pengecas EV, di Menara MITI, pada Isnin.Majlis disempurnakan Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz dan Timbalannya, Liew Chin Tong.Dalam Bajet 2022, kerajaan menawarkan pengecualian duti import dan eksais sebanyak 100 peratus serta cukai jalan sifar bagi EVCBU sehingga 31 Disember 2023.Manakala EV pemasangan tempatan; CKD mendapat pengecualian duti 100 peratus sehingga akhir tahun 2025.


Bursa Malaysia ditutup rendah kerana kekurangan pemangkin

KUALA LUMPUR, 20 Februari- Bursa Malaysia ditutup lebih rendah hari ini kerana kekurangan pemangkin disebabkan pelabur kekal tidak memasuki pasaran menjelang pembentangan semula Bajet 2023 pada Jumaat ini dan dalam keadaan musim pelaporan kewangan korporat.Pada 5 petang, petunjuk pasaran FTSE Bursa Malaysia KLCI (FBM KLCI) merosot 3.44 mata atau 0.23 peratus untuk ditutup pada 1,473.46 berbanding 1,476.90 sewaktu ditutup pada Jumaat.Indeks utama dibuka rendah 2.65 mata kepada 1,474.25 sebelum bergerak di antara 1,471.07 dengan 1,477.48 sepanjang sesi dagangan.Di pasaran lebih meluas, kaunter rugi mengatasi kaunter untung sebanyak 539 kepada 315, manakala 411 kaunter tidak berubah, 963 tidak diniagakan dan 29 lain digantung dagangan.Jumlah dagangan merosot kepada 3.14 bilion unit bernilai RM2.14 bilion daripada 3.27 bilion unit bernilai RM2.10 bilion pada Jumaat.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata sentimen jangka pendek diramal kekal berhati-hati di tengah-tengah kebimbangan yang berlarutan mengenai inflasi dan pendirian dasar yang lebih ketat dalam kalangan bank-bank pusat.“(Bagaimanapun) … kami tidak menolak kemungkinan belian semasa harga rendah akan berlaku berikutan penilaian murah dalam indeks petunjuk pasaran. Buat masa ini, kami menjangkakan FBM KLCI akan meneruskan trend tidak berubah dalam jajaran 1,470-1,490 minggu ini, dengan paras ketahanan segera pada 1,500 dan paras sokongan pada 1,460,” katanya kepada Bernama.Saham wajaran tinggi Bursa Malaysia menyaksikan Public Bank menambah satu sen kepada RM4.16, CIMB meraih dua sen kepada RM5.42, IHH Healthcare melonjak 12 sen kepada RM6.10, Digi menokok 17 sen kepada RM4.47, Maybank susut satu sen kepada RM8.74 dan Petronas Chemicals menguncup lapan sen kepada RM8.20.

Bagi saham aktif, MMAG meningkat satu sen kepada 2.5 sen, MY EG naik 1.5 sen kepada 67.5 sen, Betamek menambah tiga sen kepada 64.5 sen, Ho Wah Genting tidak berubah pada 14.5 sen, Citaglobal berkurangan dua sen kepada 26.5 sen dan Hong Seng Consolidated merosot setengah sen kepada 18 sen.Di papan indeks, Indeks FBM Emas merosot 17.33 mata kepada 10,724.83, Indeks FBMT 100 turun 17.46 mata kepada 10,392.78, Indeks FBM Emas Shariah menyusut 27.69 mata kepada 11,074.79, Indeks FBM 70 susut 6.35 mata kepada 13,531.78 dan Indeks FBM ACE berkurangan 56.72 mata kepada 5,602.94.Mengikut sektor, Indeks Perkhidmatan Kewangan meningkat 29.13 mata kepada 16,065.35, Indeks Perladangan merosot 23.25 mata kepada 6,814.43, Indeks Tenaga susut 6.0 mata kepada 877.84 dan Indeks Produk dan Perkhidmatan Perindustrian menguncup 2.73 mata kepada 187.79. Jumlah dagangan Pasaran Utama merosot kepada 1.85 bilion saham bernilai RM1.77 bilion daripada 2.14 bilion saham bernilai RM1.75 bilion pada Jumaat.Jumlah dagangan waran menokok kepada 391.79 juta unit bernilai RM57.0 juta berbanding 304.64 juta unit bernilai RM44.58 juta.Jumlah dagangan Pasaran ACE meningkat kepada 894.42 juta saham bernilai RM311.97 juta daripada 821.09 juta saham bernilai RM301.0 juta sebelum ini.Kaunter produk dan perkhidmatan pengguna menyumbang 255.45 juta saham yang diniagakan di Pasaran Utama, produk dan perkhidmatan perindustrian (633.82 juta); pembinaan (53.96 juta); teknologi (308.65 juta); SPAC (sifar), perkhidmatan kewangan (42.26 juta); hartanah (95.26 juta); perladangan (28.28 juta); REIT (5.97 juta), dana tertutup (14,900); tenaga (154.20 juta); penjagaan kesihatan (128.36 juta); telekomunikasi dan media (70.36 juta); pengangkutan dan logistik (62.67 juta); dan utiliti (12.03 juta).-BERNAMA


Ringgit ditutup lebih kukuh berbanding dolar AS

KUALA LUMPUR, 20 Februari - Ringgit meneruskan aliran meningkat sejak pagi ini untuk ditutup lebih tinggi berbanding dolar Amerika Syarikat (AS), disokong prestasi positif harga komoditi, menurut penganalisis.Pada pukul 6 petang, mata wang tempatan meningkat berbanding dolar AS kepada 4.4280/4325 daripada 4.4310/4345 sewaktu ditutup pada Jumaat.Pengarah Urusan SPI Asset Management, Stephen Innes berkata, bagaimanapun, pasaran agak bimbang menjelang pengeluaran minit mesyuarat Jawatankuasa Pasaran Terbuka Persekutuan AS dan data perbelanjaan penggunaan peribadi AS pada Jumaat kerana data itu dikhuatiri akan meningkatkan lagi inflasi dan mendorong hasil AS yang lebih tinggi sekali gus menjejaskan ringgit.“Sebarang penambahbaikan terhadap data China atau data ekonomi AS yang lemah boleh mendatangkan manfaat kepada unit tempatan,” katanya kepada Bernama.Setakat ini, penanda aras harga minyak mentah meningkat 1.04 peratus kepada US$83.86 setong.

Sementara itu, Ketua Ahli Ekonomi Bank Islam Malaysia Bhd, Firdaos Rosli berkata Bajet 2023 yang akan dibentangkan pada Jumaat ini akan memperlihatkan keutamaan fiskal jangka pendek kerajaan dan sentimen impak pasaran.Dalam pada itu, ringgit diniagakan lebih rendah berbanding kumpulan mata wang utama.Mata wang tempatan merosot berbanding yen Jepun kepada 3.2998/3036 daripada 3.2864/2892 sewaktu ditutup pada Jumaat dan berkurangan berbanding dolar Singapura 3.3136/3172 daripada 3.3062/3093 sebelum ini.Ia turut menyusut berbanding euro kepada 4.7291/7339 daripada 4.7137/7174 sewaktu ditutup pada akhir minggu lepas dan merosot berbanding pound Britain kepada 5.3233/3288 daripada 5.2919/2961. -BERNAMA


Kenaikan harga minyak dorong pasaran getah ditutup tinggi

KUALA LUMPUR, 20 Februari - Pasaran getah Malaysia ditutup tinggi pada urus niaga Isnin disokong oleh kenaikan dalam harga minyak mentah, kata seorang peniaga.Beliau berkata pasaran juga bertindak balas positif terhadap prestasi ekonomi China yang menunjukkan lebih banyak tanda-tanda pemulihan."Namun begitu, kenaikan selanjutnya dihadkan oleh aliran bercampur dalam pasaran niaga hadapan getah serantau selain peserta pasaran terus memantau perkembangan terkini mengenai dasar monetari daripada Rizab Persekutuan Amerika Syarikat minggu ini," katanya.Peniaga itu berkata harga minyak meningkat pada hari Isnin di tengah-tengah keyakinan terhadap pemulihan permintaan China, kebimbangan yang kekurangan pelaburan boleh menjejaskan bekalan minyak masa depan dan apabila pengeluar utama mengekalkan had pengeluaran.

Sementara itu, beliau berkata dilaporkan bahawa Bank of China mengekalkan kadar utama pinjaman (LPR) setahunnya pada 3.65 peratus, manakala LPR lima tahun tidak berubah pada 4.30 peratus.“Angka-angka data yang lebih baik daripada jangkaan baru-baru ini menunjukkan aktiviti ekonomi melantun semula apabila Beijing keluar daripada strategi sifar COVID yang ketat pada bulan Disember dan beralih kepada pendirian dasar yang ke arah pertumbuhan,” kata peniaga itu.Harga Lembaga Getah Malaysia (LGM) bagi SMR 20 naik 8.5 sen kepada 613.0 sen sekilogram (kg) manakala lateks getah pukal menambah 1.5 sen kepada 538.5 sen sekg.Pada pukul 5 petang, harga penutup LGM bagi SMR 20 ialah pada 608 sen sekg manakala lateks pukal pada 536.5 sen sekg. -BERNAMA


MITA gesa pelaksanaan VOA untuk pelancong disegerakan

(Pengerusi Persatuan Pelancongan Dalam Malaysia (MITA), Uzaidi Udanis)

KUALA LUMPUR, 20 Februari - Persatuan Pelancongan Dalam Malaysia (MITA) menggesa pelaksanaan visa ketibaan (VOA) untuk pelancong dari semua negara disegerakan. Ini adalah bagi memudahkan kemasukan 15.5 juta pelancong yang disasar kerajaan pada tahun ini.Pengerusinya, Uzaidi Udanis berkata keperluan mempercepatkan pelaksanaan VOA adalah supaya Malaysia tidak ketinggalan berbanding negara-negara jiran yang lebih agresif menerima kedatangan pelancong. "Negara seperti Thailand dan Indonesia agresif dalam pemasaran ke India dan China dengan Thailand menjangkakan menerima 1.4 juta pelancong India dan 10 juta pelancong dari China untuk tahun ini, Indonesia pula telah menerima lebih 200,000 pelancong India sahaja pada tahun lepas," kata beliau dalam sidang media, di sini hari ini.

Pihaknya yakin dasar VOA yang dicadang akan meningkatkan daya tarikan Malaysia sebagai destinasi pelancongan sekali gus membantu industri berkenaan kekal berdaya saing.Jelas Uzaidi, Malaysia kini mempunyai skim VOA namun terhad kepada 15 hari berbanding negara jiran seperti Thailand yang menawarkan sekurang-kurangnya 30 hari.Terdahulu, Menteri Pelancongan, Datuk Seri Tiong King Sing telah mencadangkan skim VOA diberikan kepada semua pelancong dari semua negara.Tambah beliau, kemudahan VOA tersebut bukan sahaja memudahkan para pelancong, namun apa yang lebih penting lagi ia akan meningkatkan daya saing Malaysia dengan negara lain dalam usaha merancakkan semula sektor pelancongan negara.


Eksport Malaysia kekal pertumbuhan positif pada Januari 2023

KUALA LUMPUR, 20 Februari - Prestasi eksport Malaysia kekal berdaya tahan dengan mengekalkan pertumbuhan positif pada Januari 2023.Eksport bulan lalu meningkat 1.6 peratus kepada RM112.8 bilion berbanding tempoh sama tahun 2022.Selaras dengan pertumbuhan eksport, import mencatatkan peningkatan 2.3 peratus, tahun ke tahun.Manakala, jumlah dagangan meningkat 1.9 peratus kepada RM207.5 bilion daripada RM203.6 bilion pada Januari 2022.Bagaimanapun, lebihan dagangan berkurangan 2.1 peratus kepada RM18.2 bilion menjadikannya lebihan dagangan bagi tempoh 33 bulan berturut-turut sejak Mei 2020.

(Prestasi eksport Malaysia kekal berdaya tahan dengan mengekalkan pertumbuhan positif pada Januari 2023/ Foto fail)

Singapura, Jepun, Australia dan Mexico antara negara yang mencatatkan peningkatan eksport lebih tinggi.Manakala import disumbangkan peningkatan import dari Arab Saudi, Australia, Emiriah Arab Bersatu dan Indonesia.Antara produk utama eksport adalah keluaran petroleum, gas asli cecair, barangan elektrik serta elektronik dan petroleum mentah.Sementara itu, peningkatan import dicatatkan bagi petroleum mentah, keluaran petroleum dan kelengkapan pengangkutan.


Niaga hadapan KLIBOR tidak catat dagangan sehingga tengah hari

KUALA LUMPUR, 20 Februari- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal tidak diniagakan sehingga berakhirnya sesi dagangan tengah hari.Pada waktu rehat, bulan semerta Mac 2023, April 2023, Jun 2023 dan September 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar.Di pasaran tunai pada penetapan pukul 11.00 pagi, KLIBOR tiga bulan asas berada pada 3.63 peratus. - BERNAMA


Ringgit dibuka tinggi berbanding dolar AS

KUALA LUMPUR, 20 Februari- Nilai ringgit kembali pulih dan dibuka lebih tinggi berbanding dolar Amerika Syarikat (AS) hari ini berikutan minat belian yang diperbaharui menjelang pengumuman minit yang dijadualkan daripada mesyuarat Jawatankuasa Pasaran Terbuka Persekutuan AS dan data perbelanjaan penggunaan peribadi (PCE) minggu ini, kata seorang penganalisis.Pada pukul 9.00 pagi, nilai ringgit melantun untuk diniagakan pada 4.4250/4335 berbanding dolar AS daripada penutupan Jumaat pada 4.4310/4345Pengarah Urusan SPI Asset Management Stephen Innes berkata pengeluaran data inflasi PCE pada Jumaat ini akan menyediakan peringkat kemas kini unjuran pegawai Rizab Persekutuan pada mesyuarat 22 Mac.“Namun begitu, mata wang tempatan dibuka lebih kukuh hari ini adalah berdasarkan kepada pemulihan yen Jepun dan yuan China semasa sesi dagangan Jumaat lalu,” katanya kepada BERNAMA.Sementara itu, ringgit didagangkan lebih rendah berbanding sekumpulan mata wang utama.Mata wang tempatan menyusut nilai berbanding yen Jepun kepada 3.2922/2987 daripada 3.2864/2892 pada penutup Jumaat dan lebih lemah berbanding dolar Singapura pada 3.3087/3155 daripada 3.3062/3093, Nilai ringgit turut rendah berbanding euro pada 4.7255/7345 daripada 4.7137/7174 dan merosot berbanding pound Britain kepada 5.3184/3286 daripada 5.2919/2961 sebelumnya.- BERNAMA


Kadar jangka pendek kekal stabil susulan operasi BNM

KUALA LUMPUR, 20 Februari- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM40.12 bilion dalam sistem konvensional dan RM34.18 bilion dalam dana Islam.Hari ini, bank pusat akan menjalankan dua tender pasaran wang konvensional melibatkan RM1 bilion masing-masing selama tujuh dan 14 hari serta dua tender repo berbalik, terdiri daripada tender RM1.4 bilion (59 hari) dan tender RM710 juta (91 hari).Bank pusat turut mengendalikan tiga tender Qard iaitu tender bernilai RM1.7 bilion bertempoh tujuh hari, tender RM300 juta (14 hari) dan tender RM200 juta (21 hari).Selain itu, BNM telah mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4 petang, BNM akan menawarkan sehingga RM39.2 bilion untuk tender semalaman konvensional dan RM31.0 bilion bagi tender semalaman murabahah.- BERNAMA